
REZULTATELE MONITORIZĂRII POSTURILOR DE RADIO ŞI TELEVIZIUNE

în perioada 15 octombrie-25 noiembrie 2007

În perioada 15.X.-25.X.2007, au fost monitorizate 6 posturi de radio (Radio România Actualităţi, Kiss FM, Europa FM, Pro FM, Radio 21, Radio Info Pro) şi 12 posturi de televiziune (TVR 1, Antena 1, ProTV, Realitatea, Acasă, Prima TV, TVR 2, TVR Cultural, Naţional TV, Antena 3, B1 TV, OTV). Alegerea acestora s-a făcut în funcţie de mai mulţi factori: audienţă, acoperire naţională, pondere a emisiunilor informative şi de dezbatere, asumarea unui rol cultural şi educativ.

S-au efectuat 540 de ore de monitorizare, urmărindu-se în special transmisiunile de la ore de vârf, emisiunile de ştiri şi dezbateri. Au fost monitorizate sub aspect lingvistic doar intervenţiile verbale şi mesajele scrise (titrări, crawluri) pentru care îşi asumă responsabilitatea redactorii şi  colaboratorii posturilor respective, nu şi secvenţele verbale aparţinând invitaţilor în studio.


În urma unei analize comparative a rezultatelor monitorizării, atragem atenţia în primul rând asupra unor neglijenţe foarte mari în redactarea crawlurilor (de exemplu: la Antena3), în care apar des cuvinte fără semnele diacritice specifice alfabetului românesc, greşeli de ortografie, greşeli tipice tastării şi editării computerizate (contaminări între structuri, elemente parazitare produse de ştergerea incompletă a unei secvenţe, cuvinte lipsă etc.), erori grave de punctuaţie. Întrucât textul scris rămâne mult timp pe ecran sau se reia de mai multe ori, fixându-se în memoria telespectatorului-cititor, erorile din această zonă sunt mult mai grave decât cele din rostire, care pot trece neobservate.

În anexele la acest raport sunt cuprinse listele erorilor înregistrate, însoţite de o scurtă descriere şi, de cele mai multe ori, de indicarea variantei corecte. Faptele semnalate nu se plasează totuşi la acelaşi nivel într-o ierarhie a abaterilor de la corectitudinea limbii. Unele nu constituie greşeli grave, ci doar alegeri neinspirate, între mai multe posibilităţi admise în limbă, dar respinse de un anumit context stilistic. Altele fac obiectul unor controverse chiar între specialişti, fiind condamnate vehement de unii lingvişti, dar acceptate de alţii (şi în funcţie de o modificare în timp a normelor: cu variaţii reflectate în diferenţele dintre ediţiile succesive ale dicţionarelor şi ale îndreptarelor). În fine, sunt greşeli (bâlbâieli, repetiţii, cacofonii, clişee) scuzabile în condiţiile unei transmisiuni în direct, sub imperiul grabei şi al emoţiei. 


Vom insista în cele ce urmează asupra erorilor elementare, unanim recunoscute şi care, din păcate, se repetă într-un mod extrem de supărător (cele mai frecvente sunt: dezacordurile, folosirea relativului care fără prepoziţia cerută, forme precum vroia, să aibe etc.).

Prezentăm, în continuare, principalele erori, grupate după nivelul lingvistic la care apar: greşeli de ortografie, punctuaţie, ortoepie, morfologie şi sintaxă, lexic şi semantică, structură textuală, stilistică şi pragmatică. 
I. FONETICĂ, ORTOEPIE


În acest domeniu, au fost înregistrate diverse tipuri de greşeli. Cele mai frecvente sunt cacofoniile (şi greşelile rezultate din încercarea de evitare a acestora), accentuările greşite, pronunţiile greşite ale unor neologisme şi ale unor nume proprii, pronunţiile populare şi regionale, precum şi cele hipercorecte etc.


1. Cacofonii

1.1. Un tip de greşeală foarte frecvent, scuzabil în exprimarea liberă, dar nu şi în cazul citirii unor texte deja redactate, este cacofonia, efect acustic dezagreabil, rezultat din repetarea sau combinarea sunetelor sau a silabelor în enunţ. Această combinare trimite la cuvinte vulgare (tabuuri lingvistice):

·  „cântăreaţa clarifică care sunt...” (Acasă TV, 7.XI); 

· „ea va juca câteva secvenţe alături de...” (Acasă TV, 14.XI); corect: „va juca în câteva secvenţe”;

· „s-au luptat să supravieţuiască câteva ore bune” (Naţional TV, 5.XI);

· „puteţi fi la fel ca cele două fete” (Prima TV, 21.X); corect: „ca aceste două fete”;

· „pe banca campioanei” (Pro TV, 25.XI); corect: „pe banca echipei campioane”;

· „ca orice cetăţean” (Radio România Actualităţi, 17.XI); corect: „ca orice locuitor”;

· „muzica care s-a făcut odată” (TVR2, 10.XI); corect: „muzica făcută”;

· „să se afirme ca centru reprezentativ” (TVR Cultural, 28.X); corect: „drept/în calitate de centru”; 

· „ca să intre topul la fix” (Radio Kiss FM, 25.XI); corect: „ca să intre topul melodiilor la fix”;

sau, pur şi simplu, este disonantă din cauza repetării unor grupuri de sunete:

· „deoarece cele mai multe” (Realitatea TV, 16.X); corect: „deoarece majoritatea”.

1.2. Recomandabil este ca evitarea cacofoniei să se facă prin reformulare. În multe situaţii însă, este preferată introducerea unui cuvânt parazitar (virgulă, şi) între grupurile care se asociază cacofonic. Pentru intervalele monitorizate nu s-a identificat nicio situaţie în care cacofonia să fie evitată prin rostirea cuvântului virgulă (în mod ridicol, pentru că virgula este un semn de punctuaţie), dar s-au înregistrat destule contexte în care se foloseşte şi: 


–    „ca şi concluzie, ce-ar trebui să facem?” (Acasă TV, 23.X); corect: „ca o concluzie” 

· „ori ca brand, ori ca şi creator de evenimente” (TVR Cultural, 28.X); corect: „drept creator”

· „ca şi comentator sportiv” (Radio România Actualităţi, 25.XI); corect: „în calitate de comentator”.

De la contextele în care este justificat (dar nerecomandat) de evitarea cacofoniei, şi şi-a extins uzul, apărând frecvent, parazitar, în contexte în care nu evită o cacofonie, pe lângă prepoziţia calităţii ca:  

· „e cel mai mare de la noi ca şi număr de clienţi” (Radio România Actualităţi, 5.XI); corect: „ca număr”;

· „lucra ca şi taximetrist” (Radio InfoPro, 19.X); corect: „lucra ca taximetrist”;

· „ce-nseamnă asta... ca şi decodificare” (Realitatea TV, 14.XI); corect: „ca decodificare”;

· „ca şi tentaţie de a alege în afara cuplului” (TVR2, 17.XI); corect: „ca tentaţie”.

2. Accentuări greşite. Greşelile de accentuare (prin raportare la DOOM2) privesc mai multe clase de cuvinte.

2.1. Neologisme:

· „o reuniune cu diaspora română” (Antena 1, 10.XI); corect: „diaspora”;

· „o ţară unde mafia are o cifră” (Antena 1, 16.XI); corect; „mafia”;

·  „în casă se afla şi o butelie” (Naţional TV, 20.XI); corect: „butelie”;
· „neputincioşi în faţa furiei naturii, oamenii...” (TVR2, 24.X); corect: „furiei”;

· „nu vă supăraţi, ăsta e un seif în care intri ca să-ţi numeri banii?” (TVR2, 14.XI); corect: „seif”;

· „zeci de oameni pasionaţi de domino” (TVR2, 17.XI); corect: „domino”;

·  „şi care a devenit... un idol naţional” (TVR Cultural, 14.XI); corect: „idol”;

· „mă gândesc doar la derbiul cu Steaua” (Realitatea TV, 15.XI); corect: „derbiul” (se acceptă şi grafia derby-ul);

· „derby-ul care este discutat” (B1TV, 8.XI); corect: „derby-ul”;
· „în acest moment sunt în legitimă apărare” (OTV, 18.XI); corect: „legitimă”;

· „un concert cu caracter umanitar” (Naţional TV, 5.XI); corect: „caracter”;

· „are un caracter naţional” (B1TV, 28.X); corect: „caracter”;

· „preşedintele Asociaţiei Editorilor din România” (TVR2, 24.XI), corect: „Editorilor”;

· „odată lansat acest program, editorii se pot înscrie în acesta” (Radio Kiss FM, 22.XI); corect: „editorii”.

2.2. Cuvinte din fondul vechi:

·  „că nu vine poporul român să facă el legea cu pricina” (Antena 1, 23.X); corect: „pricina”;

· „mâine şi poimâine” (Pro TV, 17.XI); corect: „poimâine”;

· „încotro” (Antena 3, 19.X); corect: „încotro”; 

· „s-a dovedit duşman al poporului” (TVR Cultural, 11.XI); corect: „duşman”.

2.3. Nume proprii:

· „corespondentul nostru Adrian Olariu” (Naţional TV, 22.X); corect: „Olariu”;

· „Alex Ferariu vă prezintă ştiri” (Naţional TV, 23.X), corect: „Ferariu”;

· „aici la noi pe stradă la Horia Măcelariu” (Radio 21, 6.X); corect: „Măcelariu”;

· „colega mea, Ileana Pescariu” (Radio 21, 13.XI); corect: „Pescariu”;

· „la telefon este domnul Octavian Morariu” (Realitatea TV, 30.X); corect: Morariu;
· „Eugen Coşeriu” (TVR1, 20.XI); corect: „Coşeriu”.
Acest tip de accentuare a numelor proprii este foarte răspândit, pronunţia corectă apărând mult mai rar decât cea incorectă. Regula de accentuare este următoarea: numele proprii care provin de la nume de agent (Olariu, Ferariu, Măcelariu, Pescariu, Morariu, Coşeriu de la olar, f(i)erar, măcelar, pescar, morar, coşar/coşer) se accentuează pe radical, ca substantivele nume de agent corespunzătoare, nu pe segmentul final. Accentul se plasează pe segmentul final în cazul numelor proprii de provenienţă grecească (Caragiu, Catargiu, Vasiliu etc.); acest ultim tip accentual a fost adoptat, în mod analogic, şi pentru numele proprii din prima categorie.
2.4. Forme verbale:

· „spuneţi-mi şi mie...” (Naţional TV, 15.XI); corect: „spuneţi‑mi”;

· „spuneţi-ne dacă înaintea apariţiei...” (Realitatea TV, 12.XI); corect: „spuneţi‑ne”;

· „spuneţi-ne, domnule ambasador, nişte reguli” (TVR Cultural, 30.X); corect: „spuneţi‑ne”;

· „spuneţi-mi de unde această idee” (TVR Cultural, 20.XI); corect: „spuneţi‑mi”;

· „nu tolerăm asemenea manifestări artistice, scoteţi-le” (Realitatea TV, 14.XI); corect: „scoateţi-le”;

· „credeţi-mă!” (Pro TV, 19.X); corect: „credeţi-mă!”;

· „ţineţi-o” (TVR1, 3.XI); corect: „ţineţi-o”;

· „trimiteţi-ne fotografii” (B1TV, 22.XI); corect: „trimiteţi-ne”;

· „făceţi-o” (TVR1, 26.XI); corect: „faceţi-o”.

Verbele afectate de deplasarea accentului aparţin conjugării a treia (a spune, a scoate, a crede, a trimite, a face) şi sunt la modul imperativ, persoana a doua plural, de obicei însoţite de forme clitice ale pronumelui personal (din punctul de vedere al accentului, verbul şi cliticul ataşat lui funcţionează ca o singură unitate). În mod normal, verbele de conjugarea a treia au accentul pe radical, însă accentul se deplasează pe sufix sub influenţa tiparului accentual al verbelor de conjugarea a doua (a plăcea, a vedea etc.), ale căror forme de imperativ (şi de indicativ prezent) se accentuează pe sufix (plăceţi, vedeţi). Formele incorecte de imperativ ar corespunde deci unor forme neacceptate de infinitiv ca: a spunea, a scotea,a credea, a ţinea, a trimitea, a făcea.

Un caz special îl reprezintă paradigma de prezent a verbului a fi (persoanele întâi şi a doua plural), pentru care DOOM1 accepta forme paralele: suntem/suntem, sunteţi/sunteţi, dar DOOM2 întregistrează numai formele suntem, sunteţi:

·  „ca şi în episodul trecut, suntem în biblioteca Televiziunii Române” (TVR Cultural, 20.XI); corect: „suntem”.

3. Pronunţii greşite apar în cazul mai multor clase de cuvinte. 

3.1. Neologisme mai vechi în limbă, adaptate la sistemul limbii române, a căror pronunţare greşită nu este tolerabilă:

· „Fără să-l treci pe ştatul de plată” (Naţional TV, 21.XI); corect: „statul”;
· „O siringă folosită pentru consumul de stupefiante” (Realitatea TV, 31.X); corect: „seringă”;
· „pancardele” (Radio România Actualităţi, 8.XI), corect: „pancartele”;
· „proprietăţi afrodisiace” (Radio InfoPro); corect: „afrodiziace”;
· „desprinderea fuselajului” (Antena 3, 30.X); corect: „fuzelajului”;
· „Pe stradă, la servici, la magazin” (Realitatea TV, 10.XI); corect: „serviciu”;

· „servici aveţi, din ce trăiţi?” (TVR2, 5.XI); corect: „serviciu”;

· „Se pot duce la servici cu bicicleta” (TVR Cultural, 30.X); corect: „serviciu”;

sau mai noi/cu aspect străin, în cazul cărora ezitările sunt explicabile prin neconcordanţa dintre grafie şi pronunţie: 
· [ruigbi] (Pro TV, 27.X); corect: „[ragbi]”;
· [ruigbi], [roegbi] (Radio InfoPro, 21.X); corect: „[ragbi]”;
·  „este o piesă dintr-un [paţăl] mai mare” (B1TV, 1.XI); corect: [pazăl];
· „[brocherii]” (Antena 3, 27.X); corect: „[brocării]”. 
Greşeli frecvente se înregistrează în reproducerea sunetului x intervocalic:
– „rezultatele [ecsaminărilor] făcute de…” (Realitatea TV, 4.XI); corect: „[egzaminărilor]”;

· „pentru memoria [ecsilului] românesc” (TVR Cultural, 9.XI); corect: „[egzilului]”;

· „vă propunem acum un [ecserciţiu] de stil” (TVR Cultural, 14.XI); corect: „[egzerciţiu]”;

· „[ecsemplu]” (Pro TV, 27.X); corect: „[egzemplu]”; 
· „să treacă [ecsamene]” (B1TV, 28.X); corect: „[egzamene]”.

3.2. Nume proprii străine:
· „dacă mă uit numai la [olempic marsei]” (B1TV, 22.X); corect: [olempic]; 

· „[mõteñ rus]” (B1TV, 3.XI); corect: „[mõtañ rus]”
· „Tribune de Genève [tribune de geneve]” (Antena 3, 20.X); corect: [tribyn də ʒənev];

· „Le Figaro [le figaro]“ (Antena 3, 25.X); corect: [lə figaro];

şi, accidental, nume proprii autohtone:

· „locuitorii oraşului Ocna Şugartag” (Naţional TV, 5.XI); corect: „Şugatag”.

3.3. Pronunţii hipercorecte apar în cazurile în care vorbitorul simte o formă ca fiind greşită sau populară/regională şi încearcă să o înlocuiască printr-o altă formă, pe care el o consideră corectă:

· „şi totuşi, vereghetele de pe deget vă lipsesc” (Acasă TV, 31.X); corect: „verighetele”;

·  „pe un petec de pământ” (Naţional TV, 23.X); corect; „petic”;

· „şi-au dat în petec” (Pro TV, 18.XI); corect: „petic”;

·  „să-şi ia un bidon de-ăla de plastec” (Radio 21, 24.X); corect: „plastic”;

· „nu-i poate împiedeca” (Antena 3, 25.X); corect: „împiedica”;

 „şi-au întins tentacolele în toată lumea” (Acasă TV, 5.XI); corect: „tentaculele”; 

Unele forme asemănătoare sunt de fapt variante mai vechi ale unor împrumuturi culte, neacceptate ca atare de norma de azi:

· „doreşte cineva să adaoge ceva?” (Realitatea TV, 29.X); corect: „adauge”;

· „repaos” (Pro TV, 17.XI); corect: „repaus”; 

· „autovehicol” (Radio InfoPro, 24.X); corect: „autovehicul”.
3.4. Pronunţii populare, regionale (specifice pentru zona sudică, în special pentru zona Bucureştiului):

· „a ridicat-o din cenuşe” (Acasă TV, 17.X); corect: „cenuşă”;
· „la ultima cămaşe sau la ultima pereche de ciorapi” (TVR Cultural, 11.XI); corect: „cămaşă”;
· „mai trage din ţigare” (Radio 21, 31.X); corect: „ţigară”.
3.5. Pronunţii greşite care au drept cauză false analogii:

 Pronunţia greşită a neologismului itinerar, prin analogie cu onorariu, acvariu etc.:

· „Şi aţi ajuns la un itinerariu european” (TVR Cultural, 30.X); corect: „itinerar”.

II. ORTOGRAFIE, PUNCTUAŢIE

Cele mai frecvente greşeli din aceste domenii, extrase mai ales de pe crawl şi de pe titraj, privesc folosirea cratimei şi a virgulei, scrierea cu unu, doi sau trei i, scrierea cu majuscule, grafia numelor proprii, abrevierile. Nu am reluat aici numeroasele greşeli de tehnoredactare (litere sau cuvinte lipsă, folosirea altor ghilimele decât cele româneşti, lipsa spaţiului dintre cuvinte, după punct sau după punctele de suspensie etc.) care pot fi urmărite în tabelele anexe.


1. Greşelile care privesc folosirea cratimei constau atât în apariţia acestui semn atunci când nu e cazul, cât şi în lipsa lui, în unele contexte în care ar fi fost necesar.


1.1. Cratima apare superfluu în următoarele tipuri de contexte:

(a) în scrierea cuvintelor conţinând prefixe sau prefixoide, pentru care se recomandă scrierea legată:

· „operaţiune anti-terorism” (Naţional TV, 5.XI); corect: „antiterorism”;

· „proteste anti-guvernamentale” (Naţional TV, 22.XI); corect: „antiguvernamentale”;

· „guvernul olandez, acuzat că finanţează o organizaţie anti-israeliană” (OTV, 26.X); corect: „antiisraeliană;
· „pregătiri anti-gripă” (Antena 3, 30.X); corect: „antigripă”;
· „super-marketuri” (Antena 3, 3.XI); corect: „supermarketuri”;
(b) pentru ataşarea articolului la unele substantive neologice, în situaţiile în care finala cuvântului permite ataşarea directă a acestuia:

–  „laptop-uri” (Prima TV, 21.X); corect: „laptopuri”;
· „job-ul tău” (B1TV, 24.XI); corect: „jobul”;
· „summit-ul” (Antena 3, 19.X); corect: „summitul”;
excepţie fac cuvintele terminate în w, y, pentru care se recomandă ataşarea articolului prin cratimă: 

· „derbyul” (Pro TV, 17.X); corect: „derby-ul”;

(c) în scrierea unor neologisme, pentru care norma românească este diferită de norma din limba de origine:

· „week-end-ul trecut” (Pro TV, 25.XI); corect: „weekendul” (cf. fr., engl. week-end);
· „minut de reculegere la toate meciurile din week-end în memoria lui Dobrin” (OTV, 26.X); corect: „week-end”;
(d) accidental, probabil prin falsă analogie cu într-o, dintr-o:

· „este aceasta vre-o sectă” (Acasă TV, 2.XI); corect: „vreo”.

1.2. Cratima lipseşte în mod nejustificat în următoarele situaţii:

(a) în structura substantivelor compuse:

· „prim procuror” (Pro TV, 26.X); corect: „prim-procuror”;
· „prim ministru” (TVR1, 20.XI); corect: „prim-ministru”;
· „prim secretar” (TVR1, 20.XI); corect: „prim-secretar”;
· „plutonier major” (Prima TV, 31.X); corect: „plutonier-major”;
· „agent şef” (Prima TV, 5.XI); corect: „agent-şef”;
· „redactor şef adjunct” (B1TV, 19.XI); corect: „redactor-şef”;
· „în prim plan” (TVR2, 25.XI); corect: „prim-plan”;
·  „bună credinţă” (Prima TV, 2.XI); corect: „bună-credinţă”;
(b) în structura unor adverbe sau adjective compuse:

· „mâine seară” (Antena 3, 30.X); corect: „mâine-seară”
· „post mortem” (Antena 3, 3.XI); corect: „post-mortem”;
· „CFR on line” (TVR2, 9.XI); corect: „online/on-line”;
(c) în structura substantivelor derivate cu prefixul ex-, care constituie o excepţie de la regula de scriere (fără cratimă) a derivatelor:

– „ex preşedinte al României” (TVR1, 23.XI); corect: „ex-preşedinte”;

(d) în structura unor substantive proprii:

– „Cluj Napoca” (B1TV, 19.XI); corect: „Cluj-Napoca”.
2. Folosirile greşite ale virgulei constau, de asemenea, atât în apariţia ei nejustificată, cât şi în lipsa ei din contexte în care normele de punctuaţie o recomandă.

2.1. Virgula este greşit folosită:

(a) între subiect şi predicat:
·  „ambasadorul SUA la Bucureşti, a declarat, joi, că...” (B1TV, 15.XI); corect: „ambasadorul SUA la Bucureşti a declarat, joi, că...”;

(b) înaintea conjuncţiei coordonatoare copulative şi:

·  „eu sunt tatăl, şi fratele jucătorilor”. 

2.2. Virgula ar trebui să apară:

(a) pentru a separa structuri coordonate adversativ sau structuri coordonate cu ajutorul unor elemente corelative:

· „încerc dar nu merge” (Pro TV, 19.X); corect: „încerc, dar nu merge”;

· „am sperat că putem învinge dar [...]” (Pro TV, 4.XI); corect: „am sperat că putem învinge, dar [...]”;
· „şi naş şi socru!” (Pro TV, 4.XI); corect: „şi naş, şi socru”;

(b) pentru a delimita apoziţia de restul frazei:

· „Piero Piccinini avocatul lui Nicolae Mailat” (TVR1, 6.XI); corect: „Piero Piccinini, avocatul lui Nicolae Mailat”;

· „a afirmat că ministrul Justiţiei Tudor Chiuariu este un „tânăr mafiot obraznic” (B1TV, 1.XI); corect: „ministrul Justiţiei, Tudor Chiuariu, este”;

· „secretarul PSD, Titus Corlăţean îi solicită” (Antena 3, 17.X); corect: „secretarul PSD, Titus Corlăţean, îi solicită”;

(c) pentru a izola circumstanţialele (antepuse sau interpuse; pentru cele postpuse verbului, folosirea virgulei este, de obicei, facultativă):

–  „prin telefon Laura Codruţa Kovesi” (TVR2, 30.X); corect: „prin telefon, Laura Codruţa Kövesi”;

· „Un bărbat deşi are 82 de ani şi este bolnav rămâne în închisoare” (Antena 1, 14.XI); corect: „Un bărbat, deşi are 82 de ani şi este bolnav, rămâne în închisoare”; 

· „în privinţa modalităţii de vot nu există” (Antena 3, 25.X); corect: „în privinţa modalităţii de vot, nu există”; 

(d) pentru a marca elipsa verbului:

– „Copos agresat” (Prima TV, 29.X); corect: „Copos, agresat”.

3. Greşelile de grafie sunt de diverse tipuri.

3.1. Scrierea cu ii, în loc de i apare, probabil, pentru că forma cu un singur i (desinenţă de plural) este simţită ca fiind incorectă, şi atunci se adaugă un alt i, care ar fi reprezentat articolul hotărât, însă, în contextele de mai jos, nu există articol:

· „am fost foarte mândrii că...” (Acasă TV, 13.XI); corect: „mândri”;

·  „suntem membrii ai acestui grup de state europene, şi trebuie” (Antena 3, 3.XI); corect: „membri”;

· „dezvăluiri şocante despre ce se întâmplă cu bani noştrii” (B1TV, 12.XI); corect: „noştri”.


3.2. Scrierea cu ee, în loc de e

– „fără a creea locuri de parcare”  (B1 TV, 21.X.2007); corect: „a crea”. Forma cu doi e a apărut prin analogie cu alte forme din paradigma verbului, unde sunt doi e, unul din rădăcină şi unul din afix (ex. indicativ prezent: creează).

3.3. Scrierea cu â:
(a) în anumite situaţii, pur şi simplu nu sunt respectate reglementările academice:

· „aşteptînd” (TVR1, 16.X); corect: „aşteptând”;
· „vînzări” (TVR1, 16.X); corect: „vînzări”; 
(b) în altele, reglementările sunt cunoscute, dar aplicate greşit:
· „bineanteles ca...” (B1TV, 21.X); corect: „bineînţeles” (Adverbul bineînţeles se scrie cu î, nu cu â (întreg textul a fost scris fără diacritice, â fiind redat prin a); nu se scrie â, deşi este în interiorul cuvântului, deoarece este un cuvânt compus – bine + înţeles).
3.4. Grafiile greşite ale unor nume proprii se înregistrează fie ca urmare a faptului că acestea conţin semne inexistente în alfabetul românesc:
· „Munchen” (Prima TV, 18.X); corect: „München”;

· „Laura Condruţa Kovesi” (Antena 3, 17.X); corect: „Laura Codruţa Kövesi”;

fie, pur şi simplu, din necunoaştere:

· „regia Pădurilor Kronstand” (Prima TV, 21.X); corect: „Kronstad”;
· „Tokyo” (Prima TV, 31.X); corect: „Tokio”. 

3.5. Lipsa majusculelor pentru nume proprii sau pentru denumirea unor instituţii:

· „de-aş fi scufiţa roşie” (Pro TV, 27.X); corect: „Scufiţa-Roşie” (în acest caz, lipseşte şi cratima);

· „toţi de la naţională” (Pro Tv 23.XI); corect: „Naţională” (numele echipei de fotbal);

· ministru de externe (B1TV,15.XI); corect: „Externe”;

· „ministrul mediului” (Antena 3, 17.X); corect: „Mediului”;

· „ministrul muncii” (Antena 3, 19.X); corect: „Muncii”.

4. Greşelile care privesc abrevierile se împart în două categorii.


4.1. Lipsa punctului care marchează abrevierea:

· Orşova, jud Mehedinţi (Prima TV, 29.X); corect: „jud.”;

· „subinsp” (Prima TV, 7.XI); corect: „subinsp.”.

4.2. Abrevieri improprii:

· „purt de cuv”/„purt. cuv” (Prima TV, 29.X); corect: „purtător de cuvânt”;

· „sgt. maj.” (Prima TV, 31.X); corect: „serg.-maj.”;

· „Administraţia Naţională a Medicam.” (Prima TV, 7.XI); corect: „Medicamentului”.


III. MORFOLOGIE


Greşelile întâlnite pot fi grupate în mai multe categorii în funcţie de domeniul căruia îi  aparţin, cu menţiunea că în anumite situaţii domeniile interferează, deci nu pot fi clar separate. În clasificarea ulterioară, ne propunem gruparea a greşelilor de morfologie în funcţie de clasa de cuvinte vizată (verb, substantiv, adjective, pronume etc.). Greşelile vor fi exemplificate selectiv cu situaţii frecvente dintre cele mai relevante.
1.  Morfologia verbului 

1.1. Încadrarea verbelor la o altă conjugare, aşa cum s-a întâmplat în cazul verbelor a bate,

a face şi a simţi. Verbele a bate, a face aparţin conjugării a treia (imperativele bateţi, faceţi cu accent pe radical); formele de imperativ băteţi, făceţi cu accent pe sufix, ar corespunde unor verbe de conjugarea a II-a (*a bătea/*a făcea). Verbul a simţi aparţine conjugării a IV-a,  iar timpul viitor (s-o simţi) se formează cu un afix mobil şi forma de infinitiv a verbului, (a) simţi (conjugarea a IV-a), nu *a simte (formă corespunzătoare unui verb de conjugarea a III-a); de asemenea, verbul a se complăcea aparţine conjugării a II-a (cu terminaţia -ea), iar modul condiţional-optativ se formează cu auxiliarul a avea şi forma de infinitiv:
–  „Băteţi-i pe bulgari!” (KISS FM, 17.X.2007); corect: „Bateţi-i pe bulgari!”. 
–  „făceţi-o” (TVR 1, 23.XI.2007); corect: „faceţi-o!”.
–  „Irinel s-o simte bine? (Pro Fm, 19.X.2007); corect: „Irinel s-o simţi bine?”.

   –  „de ce bărbatul s-ar complace să fie prins la mijloc între două femei” (TVR 2, 17.XI.2007); corect: „s-ar complăcea”.

   1.2. Deformarea  formelor unor verbe în a căror structură se detaşează sufixele -esc, 

-ez; verbul a copia are în structura sa sufixul -ez la indicativ prezent şi la conjunctiv, iar verbul a bănui, sufixul -esc:  

–  „El a comis deja două crime ştiute, se bănuie şi o a treia.” (OTV, 15.XI.2007); corect:
„se bănuieşte şi o a treia”.
–  „Eu ştii ce cred? Că a început s-o copie pe Loredana Groza.” (KISS FM, 7.XI.2007);

corect: „s-o copieze”.

    1.3. Deformarea formei unor verbe în cadrul conjugării acestora, prin analogii greşite pe

care vorbitorii le fac cu alte forme din paradigma verbelor respective:

– „Aoleu, nu mai zi de-astea!” (Acasă TV, 17.XI.2007); corect: „nu zice”. Imperativul negativ are formă omonimă cu infinitivul. Forma „nu zi” a apărut prin analogie cu imperativul afirmativ: „zi (de-astea)!”.

      1.4. Deformări ale verbelor, prin modificarea radicalului sau a terminaţiilor acestora:

   – „nu trebuie să aibe” (Pro TV, 5.XI.2007); corect: „nu trebuie să aibă” (terminaţia verbului a avea la conjunctiv prezent, pers. a 3-a, numărul singular este -ă, nu –e).

   – „dacă desfinţaţi” (Pro TV, 22.XI.2007); corect: „dacă desfiinţaţi”, (verbul are în radical doi i ; vezi şi etimologia verbului a desfiinţa: des- + fiinţa).

   – „vi le trimetem” (TVR 1, 23.XI.2007); corect: „vi le trimitem” (în radicalul verbului trebuie
să apară litera i, nu e).

   – „aşează România” (TVR 1, 16.X.2007); corect: „aşază România” (forma verbului a aşeza la modul indicativ, timpul prezent, persoana a 3-a singular este aşază, fără diftongul -ea).

     1.5. Utilizarea unor verbe ca reflexive, în condiţiile în care norma literară nu acceptă aceste forme:

   – „dar totuşi mă risc” (Pro TV, 19.XI.2007); corect: „dar/totuşi risc” (forma cu reflexiv a verbului a risca este colocvială, neacceptată de normă).

– „Mă râd  de leşin aici că văd o poză în Gardianul.” (Antena 1, 10.XI.2007); corect:

„râd” (forma reflexivă a verbului a râde este un fenomen al limbii populare).

    1.6. Utilizarea formei hibride vroiam, vroiai, etc. (toată paradigma de imperfect), cea mai frecventă greşeală legată de domeniul morfologiei verbului:

– „Vroia să se căsătorească” (Acasă TV, 23.X.2007); corect: „voia să se căsătorească”  (forma de indicativ imperfect vroia nu este acceptată de normele limbii literare, fiind un hibrid între voia, de la verbul a voi, şi vrea, de la verbul a vrea).

    1.7. Utilizarea greşită a formei de mai-mult-ca-perfect, persoana a III-a,  numărul plural a verbelor:


– „Mai devreme ne fixasem pe întârzierea” (Realitatea TV, 29.X.2007); corect: „Mai devreme ne fixaserăm pe întârzierea” (conform DOOM2, în structura formelor de mai-mult-ca-perfect, plural, este obligatorie desinenţa ră).

2. Morfologia substantivului

2.1.  Apariţia unor forme greşite de genitiv şi dativ, explicabilă prin detaşarea incorectă a

desinenţelor de genitiv-dativ.

· „la sursa neregulei” (B1 TV, 17.XI.2007); corect: „la sursa neregulii” (forma de

genitiv este cu desinenţa -i).

· „liderul pieţii integrării de sisteme şi servicii informatice” (Antena 1, 3.XI.2007);
corect: „liderul pieţei integrării de sisteme şi  de servicii informatice” (forma de genitiv este cu desinenţa -e).
      2.2. Formarea incorectă (analitică) a cazurilor genitiv şi dativ. La cazul genitiv, „articolul proclitic” lui este acceptat doar în cazul numelor proprii de provenienţă străină şi/sau al numelor proprii terminate în consoană. Exprimarea analitică a cazului dativ (prepoziţional, cu prepoziţia la) este un fenomen legat de limba populară. Această regulă nu se aplică însă în situaţia în care un substantiv este precedat de un adjectiv numeral (e corect „dau premii la cinci copii”):


– „torţionarul lui Elisabeta Rizea” (TVR Cultural, 23.X.2007); corect: „torţionarul Elisabetei Rizea” (cazul genitiv se exprimă cu ajutorul desinenţelor şi prin ataşarea articolului hotărât la finalul substantivului).

· „Şi lu’ Ucraina un miliard, şi lu’ băieţii” (Antena 1, 31.X.2007); corect: „Şi

Ucrainei un miliard, şi băieţilor ăstora”(cazul dativ trebuie exprimat sintetic prin ataşarea articolului hotărât la finalul substantivelor: Ucrainei, băieţilor).

– „I-am dat două ciocane la butonul ăsta.” (Pro FM, 6.XI.2007); corect: „Am dat două ciocane butonului ăstuia.” (în limba literară, cazul dativ al substantivelor nu se exprimă analitic (cu prepoziţia la), ci sintetic, prin ataşarea articolului hotărât specific la finalul substantivului respectiv).

      2.3. „Propagarea” desinenţei de genitiv-dativ la unele substantive care sunt în alt caz

decât genitivul sau dativul:

– „le transmite investitorilor faptului că ...” (Antena 3, 19.X.2007); corect: „le
transmite investitorilor faptul că...” („propagarea“ inexplicabilă a desinenţei de genitiv-dativ la un substantiv care ocupă poziţia sintactică de complement direct).

– „cum este şi cazul doamnei Lilianei Ghervasiuc (Info Pro, 24.X.2007); corect: „cum

este şi cazul doamnei Liliana Ghervasiuc”.

2.4.  Articularea greşită a substantivelor compuse:

         – „Primul-ministru al României a observat că este cam greu să te deplasezi cu maşina în

Bucureşti.” (Pro FM, 22.XI.2007); corect: „prim-ministrul României” (adjectivul prim din alcătuirea substantivelor compuse prim-ministru, prim-secretar etc. este invariabil, cel ce primeşte articolul este substantivul ministru, secretar etc.).

2.5.  Utilizarea unor forme de plural greşite: 

 – „vreau să aud ce mâncări extraordinare aţi consumat” (KISS FM, 18.XI.2007); corect:

„mâncăruri”  (substantivul mâncare cu sensul „feluri de mâncare” are forma de plural mâncăruri).

· „abţibilde” (Radio 21, 14.XI.2007); corect: „abţibilduri” (forma de plural acceptată de

normele limbii literare e abţibilduri).

– „azilele” (Pro TV, 5.XI.2007); corect: „aziluri” (desinenţa de plural a substantivului azil
este -uri. Înlocuirea lui -uri cu -e se explică prin faptul că cele două desinenţe sunt concurente în limba actuală).
3. Morfologia adjectivului: folosirea unor adjective cu forme incorecte din cauza

necunoaşterii flexiunii acestora sau  a deducerii unor desinenţe greşite:

– „Nici pentru anul următor situaţia nu este roză.” (Antena 1, 10.X.2007); corect:

„situaţia nu e roz” (adjectivul roz este invariabil).


– „Dragii mei, dragele mele, sunt foarte curioasă” (TVR Cultural, 23.XI.2007); corect: „Dragii mei, dragile mele, sunt foarte curioasă” (adjectivul drag are trei forme flexionare: m.sg. drag, f.sg. dragă, m.f.pl. dragi).

– „în ultimile zile” (TVR 2, 20.XI.2007); corect: „în ultimele zile” (forma de feminin

plural a adjectivului ultimă este ultime).

– „Preşedintele este considerat atoateştiutor.” (Antena 1, 31.X.2007); corect:

„atotştiutor” (ceea ce variază la compusul de faţă este componenta adjectivală – ştiutor-ştiutoare etc.).

4. Morfologia adverbului: confuzia dintre maxim, minim (adjective) şi maximum/minimum
(adverbe) prin încadrarea morfologică în categoria incorectă:

– „în case de maxim 140 de metri pătraţi” (TVR 2, 17.XI.2007); corect: „în case de
maximum 140 de metri pătraţi” (maxim este adjectiv; adverbul are o formă diferită, maximum).


– „minim 9,1 milioane alegători” (TVR 2, 23.XI.2007); corect: „minimum 9,1 milioane

de alegători” (maxim este adjectiv; adverbul are o formă diferită, maximum).

– „Au ascultat la maxim Costi Ioniţă” (Acasă TV, 13 noiembrie)

– „până la maxim 500 de lei” (TVR 1, 23 noiembrie)

– „Avea nevoie de minim o sută de mii de euro” (Kiss FM, 27 octombrie)
5. Morfologia pronumelui

5.1. Şi în cazul pronumelui se întâlneşte una dintre situaţiile de la substantive, anume 

exprimarea analitică a cazurilor genitiv şi dativ: 

· „I-a ţinut lu’ ăla mîinile.” (Antena 1, 20.X.2007); corect: „I-a ţinut ăluia mîinile.” 

      5.2. De reţinut este noua grafie recomandată de DOOM2 pentru scrierea adjectivelor şi a pronumelor negative (niciun, nicio, niciunul, etc.). Nu trebuie confundate pronumele negative compuse menţionate cu structurile de tipul nici una, nici cealaltă sau nici unul, nici mai mulţi situaţii în care se detaşează un adverb (nici) şi un pronume nehotărât (unul, una):


– „aparatul nu era conectat la nici o sursă de curent electric” (Antena 1, 10.XI.2007); corect: „ aparatul nu era conectat la nicio sursă de curent electric”.

5.3. O situaţie aparte este cea a pronumelui tuturor, care, prin analogie cu alte pronume

nehotărâte, este folosit greşit cu forma tuturora:


– „În cazul unora, de fapt al tuturora, codul penal nu se aplică.” (Antena 1, 16.XI.2007); corect: „În cazul unora, de fapt al tuturor, codul penal nu se aplică.” (forma de genitiv a pronumelui nehotărât toţi este tuturor, omonimă cu forma adjectivului, spre deosebire de unor copii/unora).

6. Morfologia numeralului

6.1. Cele mai frecvente greşeli în folosirea numeralului sunt cele de dezacord între numeralul

cu valoare adjectivală şi substantivul determinat:

– „premii de peste doisprezece mii de euro” (TVR Cultural, 20.X.2007); corect: „premii de peste douăsprezece mii de euro” (dezacord în gen al numeralului cu substantivul mii).


– „care a debutat anul acesta pe doisprezece iunie” (TVR Cultural, 17.X.2007); corect: Care a debutat anul acesta pe douăsprezece iunie” (în mod convenţional, numeralele care-l conţin pe doi, exprimând data şi ora, se folosesc cu forma de feminin).

     6.2. Norma literară nu acceptă numeralele cu modificări ale părţii finale a compusului:


– „  Până la doişpe  vă găsesc.” (OTV, 9.XI.2007); corect: „Până la douăsprezece vă găsesc.” (dublă greşeală: dezacord şi formă „scurtă” a numeralului douăsprezece).

IV. SINTAXA

1. Dezacordul.


Una dintre cele mai frecvente greşeli de sintaxă este dezacordul. Acesta poate fi de mai multe tipuri, în funcţie de domeniul sintactic unde se manifestă: dezacord între subiect şi predicat, dezacord între adjectiv şi substantivul pe care îl determină, dezacordul anumitor pronume care se acordă cu nominalul de la care îşi procură referinţa (de ex. pronumele semiindependent al, pronumele relativ care, pronumele nehotărâte care dublează complementul direct sau complementul indirect) ş.a. Unele tipuri de dezacord pot fi întâlnite şi în limba scrisă (de exemplu dezacordul dintre predicat şi un subiect multiplu postpus, dezacordul pronumelui semiindependent al, dezacordul verbului când subiectul are o complinire colectivă sau partitivă), altele apar (mai frecvent) în limba vorbită, din diverse cauze (neanticiparea mesajului, neatenţie):


1. 1. Dezacordul dintre subiect şi predicat. 


O greşeală frecventă este dezacordul verbului când subiectul este multiplu, iar cauzele greşelii sunt diverse: când subiectul multiplu este antepus, elementele care intră în componenţa subiectului multiplu sunt concepute ca formând o unitate semantică (un „bloc” semantic), determinând utilizarea verbului la singular:


- „Traficul, vremea, ploaia i-a împiedicat deocamdată să...” (B1 T, 15 nov.) – „traficul, vremea, ploaia” sunt concepute împreună drept cauza care „i-a împiedicat [pe invitaţi] să...”; 


- „au ieşit foarte mulţi [alegători] din Ardeal, Harghita şi Covasna s-a situat printre...” (B1 TV, 25 nov.) – cele două judeţe cu populaţie  majoritar maghiară formează un „bloc” semantic; 


Când subiectul multiplu este postpus, cauzei amintite mai sus i se adaugă neanticiparea mesajului, faptul că mesajul este rostit pe măsură ce este conceput mental, iar elementele care compun subiectul multiplu sunt adăugate treptat (ulterior). În plus, aceste exemple reprezintă şi o manifestare a acordului prin atracţie (cu cel mai apropiat element): 


- „materialul din care a fost construit etajul şi podul nu îndeplineşte standardele necesare” (TVR 2, 9 nov.);


- „a fost oprită circulaţia navelor... şi tranzitul pe canalul...” (Prima TV, 21 oct.);
             -  „Li s-a promis succes şi îmbogăţire peste noapte” (Acasă TV, 31 oct.);

- „Când vine frigul şi ploaia, te iau ameţelile” (Pro FM, 24 oct.);

- „Unde, pe arii restrânse, va fi doar lapoviţă şi ninsoare” (Realitatea TV, 18 oct.);

- „...spune şi Gazeta, şi Prosportul” (B1 TV, 5 nov.);

- „Despre asumarea răspunderii pe votul uninominal va discuta în câteva minute colega mea, Andreea Creţulescu, şi invitaţii ei.” (Realitatea TV, 29 oct.).

Tot din cauza neanticipării mesajului apar dezacorduri între predicat şi un subiect simplu (plural) postpus verbului predicat:


- „Şi mai se ducea nişte dudui şi mai suspinau nişte dudui...” (Antena 1, 6 nov.);


- „De la o petrecere mexicană nu putea lipsi celebrii mariachi.” (Realitatea TV, 23 nov.);


- „Li se lua din casă, să spunem, plăpumile...” (Realitatea TV, 26 oct.).

Acordul prin atracţie, cu un element mai apropiat de verb decât subiectul, apare atunci când subiectul şi verbul predicat sunt la oarecare distanţă în enunţ: 


- „Privirea neînduplecată a copiilor îi topeau şi îi înduioşau inima în acelaşi timp.” (Acasă TV, 30 oct.);


- „Rudele lui Romulus Mailat a avut parte de o primire nu tocmai bună.” (Radio 21, 6 nov.);


- „mai vine din tânăra generaţie oameni” (Pro TV, 26 oct.);


- „Domnul Traian Băsescu şi corul lui de cântăreţi n-a explicat...” (Antena 3, 23 oct.);


- „moaştele sfântului Dimitrie va sta aici” (Antena 3, 25 oct.);


- „mentalitatea pe care dumneavoastră şi aceşti fotbalişti de astăzi o au toţi” (B1 TV, 22 oct.) – subiectul este dumneavoastră şi... fotbalişti, deci verbul trebuia folosit la persoana a II-a plural (persoana care îl include pe interlocutor, alături de alte persoane); 


- „Celebrul cuplu Monica şi Irinel Columbeanu au fost surprinşi...” (Prima TV, 31 oct.).


În ultimul exemplu de mai sus, un factor care favorizează dezacordul este şi substantivul colectiv cuplu. În română, substantivele colective (cu formă de singular şi înţeles de plural) utilizate la singular impun acordul verbului predicat la singular (spre deosebire de engleză, de exemplu). În limba vorbită, se întâlneşte însă şi acordul la plural (care reprezintă o greşeală), în situaţii în care acordul după înţeles (de plural) se poate asocia şi cu alţi factori, cum ar fi acordul prin atracţie:


- „presa străină vin aici mai mult sau mai puţin ocazional” (TVR 2, 20 oct.);


- „Colegiul Medicilor a declarat..., dar nu au vrut să divulge presei...” (Prima TV, 18 oct.);


- „Vă spun că Ministerul de Externe a reacţionat, ba chiar au solicitat întâlniri cu...” (B1 TV, 1 nov.);


- „Televiziunea Română probabil vor pierde drepturile de televizare...” (B1 TV, 21 nov.);


- „aflaţi despre o firmă, care au nevoie de angajaţi” (Info Pro, 19 oct.);


Se poate întâlni şi situaţia inversă, când subiectul este la plural, iar verbul este utilizat la singular: 


- „Până acum, autorităţile locale nu au făcut nimic, din contră, pot să spun că le-a favorizat şederea aici.” (TVR 2, 17 nov.) – probabil că vorbitorul avea în minte un substantiv la singular, primăria.


Unele dezacorduri dintre subiect şi predicat apar prin analizarea greşită a unităţii sintactice din poziţia de subiect (elemente care ocupă alte funcţii sintactice sunt interpretate drept subiect):


- „Astăzi şi mâine, alte mii de pelerini sunt aşteptate să vină la racla Sfântului.” (TVR 2, 26 oct.) - subiectul este pelerini, mii fiind un subordonat (atribut) al acestuia;


- „La cimitir au venit şi fiul jurnalistului, Andrei Iucinu, însoţit de mama acestuia Emilia Iucinu, şi de avocatul lor...” (B1 TV, 19 nov.) – mama şi avocatul sunt circumstanţiale sociative, nu componente ale unui subiect multiplu;


- „...lipsa de competenţă sau amatorismul, ca să fiu mai exact, au dus echipa la...” (B1 TV, 8 nov.) – amatorismul reprezintă o explicaţie, un element de tip apozitiv.


Tot o analiză greşită a structurii sintactice apare în cele trei exemple de mai jos, care implică şi o schimbare a statutului sintactic al verbului:


- „Vor trebui ca italienii să fie slugăriţi de italieni.” (Antena 1, 6 nov.) – verbul ar fi trebuit utilizat impersonal (va trebui); acordul cu substantivul italienii este favorizat de existenţa unui tipar de construcţie în care verbul impersonal a trebui primeşte un subiect (antepus, în general), cu care se acordă: „Italienii vor trebui să fie slugăriţi de italieni.”;


- „Nu se ştiu care sunt cauzele ale acestor avarii.” (Realitatea TV, 23 nov.) – subiectul predicatului nu se ştiu (acordat greşit) este propoziţia care sunt...; acordul s-a făcut greşit cu un element al acestei propoziţii (şi prin influenţa unei structuri de tipul nu se ştiu cauzele);


- „Majoritatea tinerilor se presupun că ar vrea să fie ca şi...” (TVR 2, 2 nov.) – subiectul predicatului se presupun (acordat greşit) este propoziţia că [majoritatea tinerilor] ar vrea să fie ca şi...; acordul s-a făcut greşit cu un element al acestei propoziţii (un factor favorizant fiind plasarea acestuia în faţa verbului). 


Când subiectul are o complinire partitivă (o parte dintre elevi) sau colectivă (o mulţime de elevi) sau când în poziţia subiectului se află un nominal cu sens colectiv sau partitiv, apar ezitări în ceea ce priveşte acordul verbului, la singular sau la plural. Vorbitorii ezită între acordul la singular (cu substantivul colectiv sau partitiv, care este la singular) şi acordul la plural (cu substantivul care denumeşte „mulţimea” asupra căreia se realizează operaţia de cuantificare, având formă de plural): O parte dintre elevi a/au venit., O mulţime de elevi a/au venit. Norma literară admite, mai nou, ambele tipuri de acord, astfel încât nu am înregistrat drept greşeală exemple ca O mulţime au venit., considerate uneori greşeli. Atât uzul (exemplele cu pluralul sunt mult mai frecvente), cât şi analiza şi interpretarea sintactică (subiectul este substantivul la plural, iar cel cu sens colectiv sau partitiv este un atribute al acestuia, antepus) îndreptăţesc acceptarea structurilor cu acord la plural. Din acest motiv, exemplele cu acord la singular sunt simţite uneori ca forţate, hipercorecte (determinate de dorinţa de a nu face o greşeală):


- „O parte dintre ei a fost gata.” (TVR Cultural, 20 nov.).


O situaţie puţin diferită este când „operatorul” care realizează cuantificarea asupra unei mulţimi este un pronume nehotărât, negativ sau interogativ (fiecare dintre copii, niciunul dintre ei, care dintre voi etc.). Aceste trei categorii de pronume nu au categoria persoanei (cum au pronumele personale propriu-zise sau cele reflexive etc.) şi impun acordul verbului predicat la persoana a III-a (singular sau plural, după caz). Acordul cu substantivul sau pronumele care denumeşte entitatea cuantificată (copii, ei voi din exemplele de mai sus) presupune o reinterpretare a structurii (subiectul nu mai este pronumele nehotărât, negativ sau interogativ, ci ceea ce urmează). În limba literară, acordul corect este cel formal, cu pronumele nehotărât, negativ sau interogativ (Niciunul dintre ei nu a venit.), mai ales când pronumele nu este însoţit de un nominal prepoziţional cu care să se acorde verbul (Fiecare am venit. – verbul se acordă cu un „noi” nelexicalizat.) În limba vorbită, exemplele cu dezacord sunt foarte frecvente, după cum arată rapoartele de monitorizare a posturilor de radio şi de televiziune, dar nu sunt toate greşeli „categorice”. Unele exemple sunt la limita dintre corect şi incorect: aşa cum am arătat, se poate considera că pronumele nehotărât, negativ sau interogativ nu este subiectul enunţului, ci un subordonat al acestuia (în exemple ca Fiecare dintre noi am venit.) sau un operator de cuantificare al verbului predicat, în condiţiile în care subiectul este inclus (Fiecare am venit.) sau subînţeles (Fiecare au venit.):


- „Fiecare dintre dânşii au fost în România în ultimele zile.” (OTV, 15 nov.) – în acest exemplu, acordul la plural este şi prin atracţie, şi după înţeles (sensul sintagmei fiecare dintre dânşii este „toţi”, iar acordul la plural redă mai bine sens);


- „Cred că cel mai bine ar fi să vă prezentaţi fiecare.” (OTV, 21 oct.);


- „Sunteţi superstiţioşi careva?” (OTV, 21 oct.) – acordul se face cu un „voi” neexprimat: „Sunteţi superstiţioşi careva dintre voi?”; 



- „În aceste lupte nu luaseră parte niciunul dintre rechizitorii prezenţi în sală.” (TVR Cultural, 11 nov.);


- „niciunul dintre petrecăreţi nu şi-au dat seama...” (Pro TV, 18 nov.);

În exemplul de mai jos greşeala este mai evidentă, întrucât cineva nu se foloseşte foarte des în structuri partitive:

- „Ştiţi cineva despre ce e vorba?” (Antena 1, 20 oct.). 


Sunt situaţii în care reinterpretarea structurii nu este posibilă şi care reprezintă exemple clare de dezacord:


- „Tu ştii cine au câştigat?” (Dan Dumitrescu) (B1 TV, 22 oct.) – pronumele cine impune acordul la singular;


- „...care vor să afle cine sunt vinovaţi de atacul asupra românilor”(Antena 1, 3 nov.);


- „Fiecare student sau fiecare studentă care vin încoace...” (TVR Cultural, 29 oct.) – întrucât a fost folosită conjuncţia disjunctivă sau, ar fi trebuit făcut acordul la singular.


Unele dezacorduri dintre subiect şi predicat au doar cauze extralingvistice (neatenţia graba, oboseala):



- „Faptul că o instanţă a decis... trebuie situată...” (Realitatea TV, 24 oct.) – greşeala este favorizată de distanţa destul de mare dintre subiect şi predicat;


- „...au fost nevoie de intervenţia mai multor...” (Antena 3, 25 oct.) – e greu de spus ce element lingvistic a favorizat dezacordul, poate că vorbitorul avea în minte o structură de tipul „au fost necesare mai multe intervenţii”;


- „Bombă... la care a fost adăugată şi un mecanism de ceasornic.” (Realitatea TV, 3 nov.).


Destul e frecvent este dezacordul dintre predicat şi subiectul exprimat printr-un pronume relativ:


- „Una dintre puţinele pelicule marca Hollywood care spune pe faţă adevărul despre...” (Naţional TV, 25 oct.);


- „Una dintre cele mai mari agenţii care face...” (Realitatea TV, 21 nov.);


- „Domnul Bote face parte dintre acei parlamentari care [intervenţie a interlocutorului] care locuieşte la hotel.” (B1 TV, 19 nov.);

- „numărul de turişti români care merge în Bulgaria a crescut...” (Info Pro, 24 oct.);



- „Aceştia s-au lovit şi de refuzul poliţiştilor comunitari care i-a cerut... (Naţional TV, 25 oct.);


- „sunt considerat un om care nu exist” (TVR 2, 20 oct.); 


- „eşti o persoană care nu eşti superstiţioasă” (Pro TV, 23 oct.);


- „V-a zis că sunteţi singura care mai credeţi în el?” (OTV, 7 nov.);

- „ca om care nu ştiu foarte bine problemele...” (Realitatea TV, 7 nov.);

- „Sunt singurul care văd emisiunea.” (Realitatea TV, 20 nov.).


Dezacordul în gen al anumitor nume predicative are explicaţii cognitive – se preferă formele de masculin în situaţiile oficiale sau în textele care se referă la astfel de situaţii:


- „România şi Bulgaria au devenit membri ai Uniunii” (Antena 3, 30 oct.);


- „următorii clasaţi sunt Bulgaria şi Ungaria” (Info Pro, 6 nov.).


1.2. Dezacordul predicativului suplimentar.


Au fost înregistrate câteva exemple de dezacord al predicativului suplimentar. În general, cauzele care determină greşeala sunt aceleaşi ca la dezacordul numelui predicativ:

- „Rudele îi caută disperaţi, dar...” (Acasă TV, 14 nov.);

- „speră ca echipa să câştige..., pentru a termina neînvinşi grupa” (Antena 3, 25 oct.).

1.3. Dezacordul adjectivelor din grupul nominal.

Adjectivele (propriu-zise sau pronominale) se acordă cu substantivul pe care îl determină (regent) în gen, număr şi caz. Dezacordurile în gen se înregistrează frecvent la adjectivele numerale:



- „în valoare de doi virgulă patru miliarde de lei” (Realitatea TV, 18 oct.);


- „Aici există douăzeci şi unu de facultăţi.” (Realitatea TV, 26 oct.);


- „doisprezece zile”  (Pro TV, 26 oct.);

- „doisprezece grade la Arad [...], doisprezece grade la Timişoara” (B1 TV, 22 nov.);


- „doar doisprezece virgulă opt procente” (B1 TV, 25 nov.);


- „zece mii sau doisprezece mii” (TVR 2, 30 oct.);


- „are peste doisprezece mii de membri (TVR 2, 5 nov.);


- „şaptezeci şi unu de instituţii (Pro TV, 26 oct.);


- „o sută optzeci şi unu de secţii (Pro TV, 22 nov.);


- „o sută optzeci şi unu de secţii de votare (Antena 3, 25 oct.);


- „avem o mie şi una de lucruri de făcut (Kiss FM, 24 oct.);


- „cel de-al doilea film, al douăzeci şi douălea al seriei (Kiss FM, 1 nov.).


Probabil că prin hipercorectitudine (dorinţa de a nu greşi) se explică utilizarea formei de feminin a numeralului atunci când nu este cazul (când numeralul nu are o utilizarea adjectivală):


- „Vlad, alege-ţi un număr între patru, cinci, douăsprezece sau paisprezece.” (Radio 21, 14 nov.).


În mod convenţional, la exprimarea orei, numeralele care îl conţin pe doi trebuie folosite la feminin (nu este vorba de un acord propriu-zis, pentru că se spune pagina doisprezece, nu pagina douăsprezece):

- „de vinerea, la ora doisprezece, şi până duminică noaptea” (Prima TV, 16 oct.);

- „ora doisprezece” (Antena 3, 27 oct.);

- „ceasurile se făcuseră doisprezece şi douăzeci şi patru de minute” (TVR 2, 9 nov.);

- „este ora doisprezece” (Kiss FM, 8 nov.).

Vorbitorii ezită destul de des la acordarea adjectivului pronominal de întărire, care are o flexiune foarte bogată:




- „o balanţă echilibrată, în echilibru cu sine însuşi” (B1 TV, 21 oct.) – dezacord în gen;


- „...şi însăşi materialele: mătase...” (B1 TV, 28 oct.) – dezacord în număr.


Greşeli de acord în gen şi număr se mai înregistrează la pronumele semiindependent („articolul demonstrativ”) cel:

- „cele peste 1500 de litri de motorină” (Naţional TV, 1 nov.);

- „ar fi putut dosi cei opt miliarde şi se-ntoarce acum” (Info Pro, 19 oct.);
- „din administrarea Regiei Autonome Româniafilm în cel al administraţiei locale” (TVR Cultural, 6 nov.).

Acordul în caz al adjectivului este vizibil doar la adjectivele feminine la numărul singular, care au o formă de genitiv-dativ diferită de cea de nominativ (o prietenă bună, unei prietene bune). În limba română există tendinţa de pierdere a acestui tip de acord, mai ales în situaţiile în care adjectivul nu stă lângă substantivul pe care îl determină. Deşi nu este un fenomen foarte recent, norma literară impune acordul în caz, astfel că exemple de mai jos sunt greşeli:



- „pentru sprijinirea populaţiei afectată de...” (Naţional TV, 23 oct.);

- „pe fondul stării de urgenţă declarată de preşedintele...” (Naţional TV, 5 nov.);

- „Suntem în aşteptarea unei conferinţe susţinută de...” (Realitatea TV, 6 nov.);

- „în cadrul cercetării penale făcută...” (OTV, 24 oct.);

- „vestea deciziei luată de Guvernul italian” (B1 TV, 1 nov.);

- „unei comisii formată...” (TVR 1, 23 nov.);

- „aceasta este concluzia unei statistici publicată de Guvernul de la Sofia” (TVR 2, 24 oct.);

- „organizarea unei forţe de acţiune autonomă” (TVR 2, 25 oct.);

- „parte a unei campanii bine pusă la punct de către organizaţia Al-Quaida” (TVR 2, 5 nov.);

- „din cauza unei probleme de natură musculară apărută la meciul cu Udinese” (TVR 2, 12 nov.);

- „împotriva stării de urgenţă impusă de preşedintele...” (TVR 2, 25 nov.);

- „începutul unei poezii frumoase compusă de…” (TVR Cultural, 24 oct.);

- „în cazul uniformei de poliţist pătată cu sânge şi găsită lângă...” (Prima TV, 16 oct.);

- „în cadrul unei conferinţe de presă organizată...” (Antena 3, 25 oct.).

 
Unele dezacorduri sunt simple accidente, apărute prin neanticiparea mesajului sau din neatenţie (au fost înregistrate în rapoartele de monitorizare deoarece realizatorul TV nu s-a corectat):


- „...aceste construcţii monolitice, aceste monştri de sticlă” (TVR 2, 8 nov.).


1.4. Dezacordul pronumelui semiindependent al. 


Pronumele semiindependent („articolul posesiv-genitival”) al este utilizat înaintea unor substantive la cazul genitiv şi a unor pronume posesive, în situaţii bine determinate sintactic (pentru greşelile de construcţie, vezi infra, punctul 6.). El nu se acordă cu substantivul pe care îl precedă (aflat în genitiv), ci cu regentul acestuia, care, de obicei, este plasat în partea anterioară a enunţului (prietenul acesta al Mariei). Greşelile apar când al se acordă cu alt substantiv din fragmentul de enunţ anterior sau cu substantivul în genitiv pe care îl precedă:


- „în faţa centrelor de distribuţie ale pachetelor gratuite” (Naţional TV, 30 oct.) – este distribuţia pachetelor, nu centrele pachetelor;

- „pe tema referendumului pentru votul uninominal şi al alegerilor europarlamentare” (B1 TV, 25 nov.) – aşa cum este făcut acordul, se înţelege că este referendumul alegerilor europarlamentare;

- „Horia a fost unul din pionierii şi susţinătorii de stindard al cântatului pe viu.” (TVR 2, 31 oct.) – acordul trebuia făcut cu susţinătorii, nu cu unul;


- „se vor întrece în ochii juriului şi al telespectatorilor” (Prima TV, 18 oct.);


- „de atunci au trecut opt generaţii ai unei familii” (TVR 2, 28 oct.) – în acest exemplu, acordul s-a făcut după înţeles („opt generaţii de oameni”).


Uneori, al este folosit invariabil (sub forma a). În limba literară, forma invariabilă este corectă doar când al precedă numerale (fişele a patru colegi), iar utilizarea invariabilă când al precedă substantive în cazul genitiv reprezintă o greşeală: 


- „Tinerii vor lua cu asalt porţile unităţilor şi a şcolilor de profil.” (Naţional TV, 25 oct.);


- „cu ajutorul monologului sau a introducerii” (Realitatea TV, 29 oct.);

             - „transfer firesc a unor jucători valoroşi” (B1 TV, 22 oct.);


- „pe locul 2 în topul preferinţelor copiilor, dar şi a adulţilor” (B1 TV, 3 nov.);


- „la nivelul farmaciilor sau a medicilor de familie” (TVR 2, 17 oct.);


- „în timpul manevrelor şi a duelurilor” (TVR Cultural, 10 nov.);


- „îmbunătăţirea legislaţiei în domeniul construcţiilor, a transportului în comun din judeţ.” (Antena 1, 3 nov.).


1.5. Dezacordul pronumelui relativ care.


Acest tip de greşeală apare pentru că vorbitorii nu reperează (destul de repede) care este substantivul cu care trebuie să se acorde pronumele relativ. Este o greşeală întâlnită destul de des:


- „Am produs şi o economie destul de deşteaptă de pe urma căruia voi o duceţi bine.” (Realitatea TV, 9 nov.);


- „pentru că nu are o persoană împotriva căruia...” (OTV, 24 oct.);


- „principiu pe baza căreia...” (Pro TV, 23 oct.);


- „Primarul oraşului [...] în subordinea căreia se află Poliţia comunitară...” (Info Pro, 6 nov.).


Acordul este mai dificil când pronumele relativ este precedat de pronumele al, fiecare dintre cele două acordându-se cu alt element din enunţ:

- „o confruntare al cărui titlu este...” (Realitatea TV, 16 oct.) – pronumele relativ ar fi trebuit să se acorde cu substantivul confruntare;

- „acea presupusă crimă al cărui autor este un român” (Realitatea TV, 5 nov.) – pronumele relativ ar fi trebuit să se acorde cu substantivul crimă.


1.6. Dezacordul altor pronume.


Înregistrăm aici exemplele cu dezacordul pronumelui nehotărât unul, care trebuie să se acorde în gen cu substantivul precedat de prepoziţia partitivă:


- „Asta e una din avantajele acestei metode” (Acasă TV, 4 nov.);


- „una dintre capetele de afiş ale producţiei lui Cristian Mungiu”  (B1 TV, 15 nov.).


Exemplul de mai jos este la limita dintre corect şi incorect, deoarece vorbitoarea este o femeie, iar pronumele nehotărât ar fi trebuit să se acorde după înţeles, referenţial. Acordul la masculin apare prin presiunea formei de masculin care urmează:


- „Sunt unul dintre puţinii norocoşi care pot afla asta la servici[u].” (Realitatea TV, 29 oct.).


1.7. Dezacordul pronumelor personale.


În anumite condiţii sintactice, complementul direct şi cel indirect pot fi sau trebuie să fie dublate printr-un pronume personal, iar între cele două unităţi trebuie să se facă acordul. Abaterile de la această regulă nu sunt foarte numeroase:


- „Vreţi să-i faceţi o bucurie Andreei şi lui Sebi.” (Acasă TV, 5 nov.);


- „Conducerea grădiniţei încearcă [...] şi susţine că nu le-a fost precizat...” (Prima TV, 2 nov.); 


- „ascunde opt miliarde, pe care ulterior îi va împărţi cu...” (Info Pro, 19 oct.);


- „din partea partidelor parlamentare pe care îi reprezintă” (Prima TV, 29 oct.).


1.8. Dezacorduri la nivel transfrastic.


Acordul este un fenomen sintactic care se manifestă în limitele unui enunţ, în general. Totuşi, anumite inconsecvenţe în ceea ce priveşte numărul şi genul (categoriile prin care se manifestă cel mai frecvent acordul), care depăşesc nivelul enunţului, pot fi considerate dezacorduri:


- „ – Sunt două categorii de persoane: unele nu au niciun simptom timp de ani şi ani de zile. (un medic)


     – Deşi sunt bolnavi.” (reporterul, completându-l pe medic) (TVR 2, 7 nov.).


2. Acordul adverbului.

Adverbul nu trebuie să fie acordat, deoarece nu are categorii de gen şi număr. Greşelile mai frecvente afectează elementul de formare a gradului superlativ cel, atunci când adverbul care este la superlativ determină un adjectiv. În mod greşit, vorbitorul îl acordă pe cel cu adjectivul, deşi cel determină adverbul. Nu este o greşeală întâlnită foarte des în fişele de monitorizare, ea caracterizând mai ales vorbitorii mai puţin educaţi: 


- „echipa cea mai prost clasată” (Antena 3, 27 oct.);


- „cea mai grav afectată” (Prima TV, 2 nov.);


- „este femeia cea mai puţin senzuală din lume” (Antena 3, 27 oct.).


Destul de rar, şi alte adverbe apar acordate:


„6 nominalizaţi din mulţi mai mulţi câţi au fost la început” (B1 TV, 24 nov.).


3. Omiterea prepoziţiei pe în faţa complementului direct.

O greşeală foarte frecventă în româna actuală, chiar în registrul standard, la vorbitorii educaţi, este omiterea prepoziţiei pe în faţa complementului direct. Aceasta se regăseşte des în fişele de monitorizare, majoritatea contextelor fiind pronominale. Cel mai „afectat” este pronumele relativ care:

             - „cea mai mare prostie care a făcut-o” (Acasă TV, 17 nov.);

- „un ceas care l-am avut” (Naţional TV, 12 nov.);

- „Sunt puţin bulversat de aceste legături care nu putem să le luăm.” (Realitatea TV, 4 nov.);

- „asta-i o atmosferă care nu o cunoaştem noi” (B1 TV, 16 oct.);

- „o legendă care poate ne-o spui tu” (TVR 2, 28 oct.);

- „Vreau să vă întreb de festivalul care-l organizaţi acolo...” (TVR Cultural, 12 nov.);

- „banii care Omar... i-a dat” (Antena 3, 23 oct.);

- „la tonomatul care-l şmenuiesc” (Kiss FM, 24 oct.);

- „piciorul care mi l-am rupt cu motocicleta” (Radio 21, 14 nov.);

             Întrucât greşeala utilizării lui care în loc de pe care este destul de des remarcată şi criticată chiar de vorbitori, apare şi situaţia inversă, în care vorbitorii, din dorinţa de a nu greşi, folosesc prepoziţia acolo unde nu trebuie (hipercorectitudine), în situaţii în care pronumele relativ care are funcţia de subiect sau pe cea de complement secundar:



- „Această poveste pe care pe noi ne-a impresionat foarte mult...” (Acasă TV, 20 nov.);

- „Mai e un lucru pe care aş vrea să te întreb.” (Realitatea TV, 23 oct.).

4. Greşeli privind regimul verbal.

O altă greşeală care apare destul de frecvent în fişele de monitorizare este schimbarea regimului sintactic al verbelor (acest aspect priveşte construcţia determinanţilor verbului): unele verbe intranzitive sunt folosite tranzitiv, alte verbe sunt folosite reflexiv deşi în limba literară au utilizări nonreflexive  pentru sensul din context (mă râd, se merită etc.), verbe care ar trebui să primească un complement direct sunt construite cu un complement prepoziţional ş.a.:

- „Parcă nici vouă nu vă vine să credeţi de ceea ce s-a întâmplat.” (Acasă TV, 29 oct.)


- „un test pe care l-a căzut la mijlocul lunii trecute” (B1 TV, 24 oct.)


- „deja am dat citire asta” (TVR 1, 6 nov.)


- „FRF a decis amenzi între o sută şi două sute de milioane de lei vechi.” (TVR 2, 6 nov.)


- „Ce părere aveţi că Adrian Mutu nu rezistă decât câteva minute?” (TVR 2, 8 nov.);


- „Ţineţi minte să povestiţi cu cineva despre asta.” (Antena 1, 29 oct.);


- „vă conversaţi” (Pro TV, 18 nov.);


- „dar totuşi mă risc” (Pro TV, 19 nov.);

- „şi ne pomeniţi de noi la OTV” (Prima TV, 24 oct.);


- „s-au meritat cele 557 de minute” (Prima TV, 24 oct.);


- „merită de văzut” (Prima T, 1 nov.);


- „Dar uite, săracul, că încearcă să  eschiveze...” (Antena 1, 23 oct.);


- „Cum poţi să vorbeşti de inundaţii şi să te râzi...?” (Antena 1, 25 oct.);


- „Şi să ne mai râdem un pic” (Radio 21, 20 nov.);


- „Hai să auzim cu temperaturile în ţară!” (Pro FM, 24 oct.);


- „s-a expirat timpul” (Radio România Actualităţi, 25 nov.);


- „Ştiţi ce sunt eu absolut consternat?” (Antena 1, 15 nov.);


5. Greşeli de utilizare a prepoziţiilor. 


Unele dintre greşelile de utilizare a prepoziţiilor sunt de natură semantică (şi nu vor fi discutate în acest capitol), iar altele sunt de natură sintactică, fiind vorba, în general, de prepoziţii impuse de verb pentru un anumit sens. Greşelile de acest tip sunt destul de numeroase:


- „E bine că-şi mai aminteşte cineva despre ei.” (Antena 1, 13 nov.)  – a-şi aminti de...;

- „Îmi aduce aminte la o reclamă pe care o văd eu la televizor.” (Radio 21, 31 oct.);

- „Îşi făcea probleme despre cariera sa de...” (Realitatea TV, 10 nov.);

- „Eu fac însă un apel pentru aceşti parlamentari pe care i‑am citit mai devreme.” (B1 TV, 20 nov.);

- „În aceste lupte nu luaseră parte niciunul.” (TVR Cultural, 11 nov.);

- „Trebuie să avem grijă asupra celor care fac aceste acte.” (Pro TV, 5 nov.);
– „să-şi asume răspunderea pe legea” (Antena 3, 19 octombrie) în loc de: „să-şi asume răspunderea pentru legea”

- „Îşi va asuma răspunderea pe această lege.” (Antena 3, 23 oct.);

– „E o entitate ţinută pe bani grei din afară.” (Antena 1, 16 noiembrie) în loc de:  „E o entitate ţinută cu bani grei din afară.”

– „Toată ziua el să fie acolo pe telefoane cu Israelul, cu Statele Unite…” (Antena 1, 6 noiembrie) în loc de: „Toată ziua el să fie acolo la telefoane cu Israelul, cu Statele Unite…” 

- „Asta cu topul şi-a pus amprenta şi pe mine.” (Info Pro, 24 oct.);
- „Nu în ultimul rând pot fi discuţii ulterioare pe problema partajului.” (OTV, 15 noiembrie)

 - „pe finalul meciului” (PRO TV, 26 noiembrie)

 - „Ceea ce s-a întâmplat astăzi pe conferinţă de presă comună Iuşcenko - Băsescu este act fără precedent.” (Antena 3, 30 octombrie)
 -  „Pe agenţiile de ştiri a venit o informaţie...” (Antena 3, 19 octombrie)
- „Nu mai este interesată în continuarea investiţiei.” (Antena 3, 30 oct.);

- „această chestiune la care aproape îmi este jenă” (Antena 3, 30 oct.);

- „... a avertizat împotriva atitudinilor care ar putea incita la ostilitate.” (Antena 3, 3 nov.);


- „Hai să vorbim numai despre rău pe toată lumea.” (Kiss FM, 30 oct.);


- „De capcane am trecut, iar de gardian nu cred că mai e cazul să ne facem griji.” (Info Pro, 31 oct.).

– în în loc de la:

„Doar puţin să rămâneţi în telefon şi dumneavoastră!” (OTV, 2 noiembrie)

„Ţi-a intrat fusta în apă.” (PRO TV, 5 noiembrie)

– în în loc de cu:

„în nişte ani de zile în urmă” (Antena 3, 30 octombrie)

În exemplul de mai jos, prepoziţia impusă de verb (a aspira la..., aspirantă la...) este greşit înlocuită printr-o marcare cazuală:
Alina Plugaru, o tânără aspirantă a statutului de membru PLD (B1 TV, 25 nov.)

- „Alina Plugaru, o tânără aspirantă a statutului de membru PLD” (B1 TV, 25 nov.).


Alte greşeli de utilizare a prepoziţiilor sunt la limita între sintaxă şi semantică. Adverbul vizavi, urmat de prepoziţia de, se foloseşte frecvent pentru a exprima relaţia, dar această utilizare nu este admisă de normele literare:


- „Ce aţi vorbit cu autorităţile cu care aţi luat legătura vizavi de situaţia acestor oameni?” (OTV, 4 nov.).


Aceeaşi utilizare o are adverbul apropo (mai puţin frecvent decât vizavi):


- „L-aş întreba pe domnul... dacă nu cumva cauzele obiective apropo de investigaţii se lovesc de cauzele subiective, interesele financiare ale...” (Antena 3, 19 oct.).


Au fost înregistrate diverse alte exemple:

- „Este ultima zi când soarele se mai află în influenţa zodiei de apă a Scorpionului.” (B1 TV, 22 nov.)Ş


- „ne putem distra măcar de ţara în care trăim” (Antena 3, 23 oct.). 


Locuţiunea prepoziţională din punct de vedere poate fi urmată de adverbe, iar în această situaţie substantivul punct nu trebuie articulat (din punct de vedere economic), sau de substantive în genitiv – în acest caz, substantivul punct trebuie articulat (din punctul de vedere al profesorilor). Când determină un pronume posesiv, acesta urmează imediat după substantivul punctul (folosit articulat). Greşeala cea mai frecventă constă în folosirea nearticulată a substantivului punct când urmează un substantiv în genitiv:


- „într-o sală de clasă care, din punct de vedere al constructorului, trebuia să fie...” (Realitatea TV, 18 oct.);


- „din punct de vedere al unei persoane neavizate” (TVR Cultural, 4 nov.);


- „din punct de vedere al cârcotaşului” (Prima TV, 24 oct.);


- „Poate nici acum nu are o situaţie veselă din punct de vedere al educaţiei.” (OTV, 2 nov.);


- „din punct de vedere al preţurilor” (B1 TV, 11 nov.);


- „din punct de vedere al performanţei” (TVR 1, 20 nov.);


- „din punct de vedere al spaţiului construit” (TVR 2, 17 nov.);


- „din punct de vedere al veniturilor” (Europa FM, 14 nov.).


6. Omiterea pronumelui semiindependent al:

În sintagmele coordonate, după conjuncţia coordonatoare trebuie folosit pronumele semiindependent al, omiterea acestuia fiind foarte frecventă:


- „Pentru împătimiţii motoarelor şi vitezei” (Acasă TV, 17 nov.); 


- „Tăriceanu cere desfiinţarea gheretelor şi bojdeucilor de la Romexpo” (OTV, 26 oct.);


- „De partea cui sunteţi, de partea Andreei Marin sau Mihaelei Rădulescu?” (TVR 2, 8 nov.).


7. Absenţa dublării complementului.


În anumite situaţii, complementul direct şi cel indirect trebuie să fie dublate printr-un pronume personal nehotărât. Absenţa dublării nu a fost întâlnită foarte frecvent în fişele de monitorizare (poate şi pentru că, uneori, e greu de delimitat între o greşeală şi o construcţie acceptabilă):


- „Vă propun să ascultăm unul dintre cei care au câştigat.” (Acasă TV, 2 nov.);
- „Domnule doctor, pe câţi dintre noi afectează această boală?” (TVR 2, 7 nov.).
8. Adverbul decât în contexte afirmative.

O greşeală care apare mai ales la vorbitorii munteni este utilizarea adverbului decât cu verbul la forma afirmativă. În româna literară, dacă verbul are forma afirmativă, se folosesc adverbele numai sau doar, iar utilizarea verbului la forma negativă impune utilizarea adverbului decât (ex. Nu am decât două examene.):

„Am decât litera [l]”. (Naţional TV, 23 nov.);

„Mai sunt decât câteva minute.” (Naţional TV, 23 nov.);

„A jucat de la egal la egal cu [...] decât în primele trei sferturi.” (Realitatea TV, 4 nov.);

„Deci nu C.I.A.-ul l-a omorât pe Kennedy, ci chiar Lee Harvey Oswald, dar decât că teleghidat la KGB!” (Antena 1, 22 nov.).

9. Utilizarea adverbului şi în locul adverbului nici. 
Regula „concordanţei” negative impune utilizarea adverbului nici când verbul are forma negativă. Invers, când verbul are formă afirmativă, se foloseşte adverbul şi. Greşeala constă în amalgamarea celor două tipuri de structuri, folosirea lui şi când verbul are formă negativă (nu este o greşeală foarte frecventă):


- „să nu uităm în acest sezon şi de accesorii” (TVR 2, 17 oct.);


- „se pare că şi ploile nu vor fi prezente” (Antena 3, 25 oct.).

10. Utilizarea prepoziţiei ca pentru raporturi comparative de inegalitate.


Recomandarea lingviştilor este ca prepoziţia ca să fie utilizată pentru raporturi comparative de egalitate, iar decât, pentru raporturi comparative de inegalitate. Această recomandare este încălcată destul de frecvent la posturile de radio şi de televiziune monitorizate:


- „Iubirea e mai tare ca orice.” (Acasă TV, 10 nov.);


- „mai frumos ca iarna” (Pro TV, 25 nov.).

11. Topică greşită.

În limba română, topica este destul de liberă, în sensul că nu există anumite constrângeri sintactice pe care le întâlnim în alte limbi, astfel că variaţiile de topică se asociază, în general, cu diverse nuanţe semantice sau pragmatice. Totuşi, există exemple clare de greşeli de topică. Unele dintre acestea privesc avansarea adverbului mai, înaintea pronumelui personal nehotărât sau a celui reflexiv ori înaintea verbului auxiliar:

- „Nu mai îl înjuraţi.” (Realitatea TV, 20 nov.); 

- „Mai ne trebuie bani şi pentru chirie.” (B1 TV, 15 nov.);

- „Sper să nu mai se întâmple nimănui.” (Acasă TV, 3 nov.);

- „Mai ar fi povestea cu doamna blondă.” (OTV, 24 oct.).


Au fost înregistrate şi alte tipuri de greşeli de topică:


- „Să rămâneţi fără şi acest loc de muncă.” (Acasă TV, 20 nov.);


- „Ai avut o poveste tare complicată de viaţă.” (B1 TV, 21 nov.);


- „...au fost ridicate toate avertizările, inclusiv cea de la meteorologi de cod galben” (Antena 3, 25 oct.);


- „Rămâi cu ştirile de la fix 17.” (Info Pro, 26 oct.).

12. Nemarcarea relaţiilor sintactice din grupul nominal.


În limba română, legăturile semantico-sintactice dintre cuvinte sunt marcate prin diverse „unelte” gramaticale: prepoziţii, cazuri (genitiv, dativ), articulare, acord etc. În limbajul presei actuale se întâlneşte însă, destul de frecvent, juxtapunerea unor substantive la cazul nominativ, în cadrul unui grup nominal, fără ca relaţia de subordonare dintre ele să fie semnalată prin „uneltele” amintite. Acest tip de construcţie este o influenţă a stilului administrativ, în care elementele de legătură sunt suprimate, rămânând doar cele pline semantic (substantive şi numerale, în general, mai puţin verbe). Astfel de structuri se întâlnesc frecvent pe „burtieră” (unde se indică funcţia unei persoane invitate la o emisiune), dar pătrund şi în limbajul moderatorilor: 


- „ne spune Silviu Sergiu, director departament politic la Evenimentul zilei” (B1 T, 18 oct., moderator) – în locul construcţiei „ne spune Silviu Sergiu, directorul departamentului politic de la Evenimentul zilei”;


- „Domnul Cozmin Guşă, preşedinte PIN.” (B1 TV, 19 nov., moderator);


- „Marilena Cojocaru, iubitoare animale” (TVR 2, 17 oct., titraj) – atributul trebuia să fie legat de regentul său substantival prin prepoziţia de (iubitoare de animale);


- „preşedinte Autoritatea Naţională pentru Protecţia Familiei” (TVR 2, 21 nov., titraj);


- „preşedinte Patronatul Naţional al Viei şi al Vinului” (TVR 2, 21 nov., titraj);


- „Wajina Haris – Preşedinte Fundaţia Şeherezada” (Antena 1, 23 oct., crawl) – în locul construcţiei „Wajina Haris – Preşedinte al/Preşedintele Fundaţiei Şeherezada”;


- „Corespondentul Realitatea TV Cristi Citre” (Realitatea TV, 29 oct., prezentator);


- „o să ne spună pe scurt istoria jacuzzi” (B1 TV, 11 nov., prezentator) – în acest caz, neataşarea mărcilor de caz este cauzată şi de faptul că este un cuvânt împrumutat recent;


- „să promulge legea privind votul uninominal - varianta Pro Democraţia” (Antena 3, 27 oct., prezentator);


- „Nu sunt bani pentru măriri alocaţii, pentru pensii, pentru...” (B1 TV, 19 nov., moderator);


- „Lansarea celui de-al doilea roman Dan Chişu va avea loc astăzi.” (Kiss FM, 21 nov., moderator).

O altă influenţă a stilului administrativ se vede în omiterea prepoziţiei de după numeralele de la douăzeci în sus, greşeală care apare şi în vorbire, şi în scris:


- „Preţul petrolului a scăzut la 84, 90 dolari.” (OTV, 24 oct.);


- „optzeci milioane de lei vechi [...], douăzeci milioane lei vechi” (B1 TV, 19 nov., moderator);


- „7,2 milioane lei [...] 11,6 milioane lei” (TVR 1, 18 oct.);


- „un total de 188 metri pătraţi” (TVR 2, 17 nov.);


- „88 dolari” (Pro TV, 17 oct.);


- „de la 130 euro” (Prima TV, 18 oct);


- „Preţul unui bilet este treizeci lei până la miezul nopţii şi patruzeci, după. (Kiss Fm, 8 nov.).

 
13. Greşeli de utilizare a conjuncţiilor.


Greşeli care privesc organizarea enunţului apar în utilizarea unor conjuncţii şi adverbe: acestea fie nu corespund raportului logic-semantic sau sintactic dintre unităţile sintactice pe care le leagă, fie nu sunt utilizate cu perechea lor corelativă (aici se încadrează, de pildă, utilizarea lui cât şi fără atât, cele două elemente formând o pereche corelativă: atât... cât şi). Greşelile de acest tip apar prin neanticiparea (neorganizarea) mentală a mesajului, din neatenţie, din grabă: 


- „Ministrul Transporturilor, Ludovic Orban, cât şi subalternii săi...” (Realitatea TV, 20 nov.);


- „În Etiopia, fetiţa are o bunică, cât şi alte rude care doresc să aibă grijă de ea.” (B1 TV, 16 nov.);


- „Şi-a descoperit toate talentele, fie ele de afaceri sau de dansuri fierbinţi...” (Acasă TV, 13 nov.) – perechile corelative corecte sunt fie... fie, sau... sau, ori...ori;

- „fie că sunt în Italia de ani buni sau de câteva luni” (Realitatea TV, 7 nov.);


- „fie că e vorba de un nou spectacol sau de un nou teatru” (TVR Cultural, 18 oct.);


- „fie că şi-au continuat preferinţele lucrului în atelier ori şi-au adaptat...” (TVR Cultural, 4 nov.);


- „fie că vorbim de un detector radar sau de bani de benzină” (Europa FM, 16 nov.);


- „pe de altă parte un exerciţiu de dicţie, pe de altă parte şi un exerciţiu de...” (Radio 21, 30 oct.).


Conectorul ca să (fără disocierea celor două elemente) este corect doar când introduce o circumstanţială de scop. Greşeala constă în utilizarea sa pentru a introduce alte tipuri de propoziţii (destul de frecvent): 


- „Aceeaşi prezumţie de nevinovăţie i-a împiedicat ca să-şi facă...” (Realitatea TV, 16 oct.);


- „doresc ca să poată...” (TVR 1, 18 oct.);


- „Ţiganii ăia pe care vreţi ca să-i duceţi dv. acolo...” (Radio 21, 20 nov.).


Rar, sunt folosite alte conjuncţii în locul celor corecte:


- „speră că dosarele să fie gata până în primăvara anului viitor” (TVR 2, 17 nov.) – probabil că pe prompter era scris fără diacritice. 


Au fost înregistrate şi greşeli de utilizare a conjuncţiei deci. Aceasta cumulează diverse valori pragmatice (pe lângă valoarea semantică de bază, care este concluzivă), iar uneori e folosită în exces, devenind un tic:


- „Tu mă faci pe mine deci să nu mai am vigoare.” (Antena 1, 25 oct.);


- „E bine să punem lucrurile deci într-o oarecare ordine cronologică corectă.” (Antena 1, 6 nov.).


Alt tip de greşeală este folosirea conjuncţiei şi pentru a lega elemente care din punct de vedere logico-semantic nu se află într-un raport de coordonare:


- „dar a încercat să ne explice şi să înţeleagă şi toţi românii că...” (B1 TV, 16 oct.) – raportul logico-semantic este unul consecutiv (astfel încât să înţeleagă şi toţi românii);
 
- „Toată lumea se plânge de dureri de spate şi vârste din ce în ce mai tinere.” (TVR 2, 18 nov.) – formularea corectă ar fi fost „de la vârste din ce în ce mai tinere”;

- „La acest succes au contribuit toţi, de la suporteri şi până la preşedintele Federaţiei.” (OTV, 18 nov.) – structura corectă este de la... până la, fără şi;


- „...şi supărările fostului ministru al Agriculturii nu se opresc însă aici.” (B1 TV, 18 oct.) – raportul de coordonare copulativă (exprimat prin şi) şi cel de coordonare adversativă (exprimat prin însă) sunt incompatibile semantic;


- „Sunt Oana Cuzino şi aflăm de la specialistul [...]” (Pro TV, 24 nov.) – coordonarea unor unităţi sintactice indicând lucruri foarte diferite din punct de vedere logico-semantic nu este recomandabilă;


- „...va trebui să plece la o clinică medicală din străinătate şi unde se va încerca recuperarea lui.” (B1 TV, 22 nov.) – propoziţia introdusă prin adverbul unde se află într-un raport de subordonare (faţă de substantivul clinică), iar conjuncţia şi exprimă un raport de coordonare;


- „să presupunem că este o persoană care are o sumă de bani şi pe care vrea s-o investească” (TVR 2, 12 nov.);


- „aici s-a mutat o familie şi care spera să găsească...” (Pro TV, 22 nov.).


Ultimele trei exemple, în care şi este un  cuvânt de legătură „parazit” (sau „de umplutură”), arată o oarecare dezorganizare a enunţului, sub presiunea exprimării libere, fără un text scris în prealabil.


14. Anacolutul


Dezorganizarea (sintactică) a enunţului poate fi chiar mai mare. Fraza poate începe cu un anumit tipar de construcţie, care apoi este abandonat, suspendat, continuându-se cu un alt tipar de construcţie. Acest tip de greşeală (discontinuitatea sintactică) poartă numele de anacolut şi este destul de frecventă în limba vorbită, unde mesajul nu este anticipat mental şi intervin diverşi factori care influenţează vorbitorul şi-l determină să schimbe mesajul pe măsura rostirii lui. Greşelile încadrate sub denumirea de anacolut sunt foarte diverse şi pot afecta un singur cuvânt sau tot enunţul. După cum sunt afectate diversele categorii gramaticale, întâlnim anacolutul cazului (greşeala afectează utilizarea cazurilor), anacolutul persoanei, anacolutul numărului sau mai multe dintre acestea la un loc. Este o greşeală întâlnită atât la vorbitorii mai puţin educaţi, cât şi la cei educaţi, puşi în situaţia de a se exprima liber (în fişele de monitorizare, anacolutul apare frecvent în talk-skow-uri):


- „Eu, de exemplu, C.N.A.-ul mă pune să vă întreb dacă aveţi probe.” (B1 TV, 31 oct.) – enunţul începe cu un pronume în nominativ şi continuă cu o construcţie în care poziţia subiectului este ocupată de un substantiv, iar pronumele ocupă poziţia de complement direct;


- „Cu un om simplu care nu are nicio putere, care îi e frică.” (Acasă TV, 31 oct.) – pronumele relativ care ar fi trebuit să aibă forma de dativ, corespunzătoare funcţiei sale sintactice, de complement indirect;


- „...le-aş recomanda-o din suflet celor care le-a plăcut la vremea lor.” (B1 TV, 10 nov.);


- „Îmi pare rău că domnul Pandele de la Dâmboviţa, când a venit odată la OTV, nu am putut lua legătura cu el.” (OTV, 24 oct.);


- „...cum s-a văzut, săraca femeie i‑a fost devalizat magazinul doar pentru că...” (B1 TV, 8 nov.);



- „...ne amintim de Dănuţ Lupu, care nu se ştie ce s-a întâmplat acolo până la urmă.” (B1 TV, 29 oct.);


- „dar culmea este că Dobrin, în perioada aceea, nu prea se băteau echipele pe el” (B1 TV, 29 oct.);

- „ce şanse avem să aflăm, ca să poţi preveni, ca să poţi să anunţi...” (Antena 3, 19 oct.) – anacolutul persoanei, persoana I plural este înlocuită cu persoana a II-a singular (cu valoare generică);


- „Californienii să ştie că întreaga Americă este cu voi.” (Naţional TV, 24 oct.) – anacolutul persoanei;

- „Dar am avut răbdarea, şi eu, dar şi Domnia Sa, să înţeleagă că, de fiecare dată, vrem să aflăm cele mai importante şi cele mai interesante lucruri.” (Antena 3, 19 oct.) – al doilea verb este la persoana a III-a singular, deşi primul verb este la persoana I plural, ambele verbe având acelaşi subiect (care impunea utilizarea persoanei I plural).


În fişele de monitorizare sunt înregistrate diverse alte tipuri de discontinuităţi şi dezorganizări sintactice (unele rezultând din suprapunerea mai multor tipare de construcţie):


- „Orice om sănătos la cap are doi pantofi în picioare, care l-a lăsat Dumnezeu cu două picioare.” (B1 TV, 18 oct.);

 
- „Există o concluzie, ceea ce se mai demolează un mit.” (Antena 1, 20 oct.);


- „E o afirmaţie pe care aproape mi‑aş fi dorit s-o fi spus-o.”(Antena 1, 16 nov.);

- „Atunci când nu eşti vorbitorul de limba ta maternă, nu reuşeşti să-ţi exprimi toate gândurile.” (B1 TV, 21 nov.);


- „Sun la consulat şi mi se răspunde robotul. Ce fac atunci?” (B1 TV, 12 nov.);


- „De asemenea, s-a putut vedea în reportaj pe antrenorul Florin Halagian...” (TVR 2, 26 oct.);


- „N-au vrut să supere Biserica Ortodoxă cu cea catolică, au vrut să le împace.” (Europa FM, 21 nov.); 


- „dedesubturile unei afaceri care ne tot chinuim s-o aflăm de ce s-a întâmplat în felul în care s-a întâmplat” (Antena 3, 23 oct.);


- „Ai făcut lucrul acesta, ai intrat în această campanie şi înţeleg că unul dintre lucrurile, pentru că în mod inevitabil, aş vrea s-ajungem la chestia asta şi oarecum să o rezolvăm din start pentru a nu fi cu această povară că trebuie să clarificăm şi această chestiune oricât de nu ne-ar face plăcere. Lucrul care s-a pus în discuţie este de ce ai folosit conturile tale [...]” (Antena 3, 30 oct., talk-show) – enunţul este incoerent, ideile nu mai sunt terminate, paradoxal, se pare că tocmai din dorinţa de a lămuri mai bine anumite lucruri. La nivel lexical, sunt deranjante repetiţiile. Propoziţia concesivă oricât de nu ne-ar face plăcere este greşit (ingenios de greşit) construită, amestecând mai multe tipare (oricât de puţină plăcere ne-ar face, oricât ne-ar displăcea). Adverbul cu valoare contextuală concesivă oricât se raportează la secvenţe care nu sunt negate gramatical. 

- „Acesta este albumul lansat la sfârşitul lunii septembrie a Simonei.” (B1 TV, 31 oct.);


- „Fiţi bărbaţi! Dovediţi că fiţi bărbaţi!” (B1 TV, 8 nov.);

- „pentru a calma oamenii de la acest calvar al inundaţiilor” (Realitatea TV, 20 nov.);


- „ei par mai confortabili cu ideea... (Antena 3, 19 oct.) - construcţia reprezintă un calc după engl. „to be comfortable with”.

V. LEXIC ŞI SEMANTICĂ
Greşelile de lexic şi de semantică înregistrate se pot clasifica după mai multe criterii.

1. În funcţie de criteriul frecvenţă, se constată uşor că unele greşeli sunt foarte des întâlnite la prezentatorii emisiunilor, la moderatori, la reporteri, la corespondenţi, iar altele sunt rare, accidente sau inovaţii (personale sau generale, dar foarte recente în limbă) marcate uneori stilistic.

1.1. Dintre greşelile frecvente înregistrate, menţionăm:

1.1.1. utilizarea prepoziţiei datorită în locul lui din cauza sau invers

– „Riscă să-şi piardă casa datorită...” (Acasă TV, 5 noiembrie)
– „Toate lucrurile astea se pierd datorită incompetenţei guvernului” (Realitatea TV, 9 noiembrie)

– „A fost avansat la Excepţional  din cauza unor astfel de rezultate.” (OTV, 15 noiembrie)

1.1.2. utilizarea cuvântului locaţie în locul lui loc (prin calc semantic din engleză şi extindere excesivă): 
– „locaţie secretă” (TVR1, 3 noiembrie)

– „Autorităţile au pregătit deja locaţii pentru a adăposti oamenii.” (TVR 2, 21 noiembrie)

– „Secţiile de vot pentru cele două alegeri rămân diferite, dar se vor afla în aceeaşi locaţie.” (B1TV, 19 noiembrie)

– „A treia locaţie controlată a fost pădurea” (Prima TV, 16 octombrie)

1.1.3. utilizarea pleonastică a semiadverbelor mai şi încă:
– „încă îl mai urmăreşte coşmarul” (TVR 1, 6 noiembrie)

– „mai sunt încă multe” (TVR1, 23 noiembrie)
– „de ce se mai fabrică încă” (PRO TV, 22 noiembrie)

1.2. Dintre greşelile rare, accidente sau inovaţii, notăm:

1.2.1. accidente:

– „Biserică care spun locatarii că...” în loc de: „Biserică despre care spun localnicii că...”

– „În primul lucru va fi să…” (InfoPro, 2 noiembrie) în loc de „Un prim lucru va fi să…/În primul rând va trebui să…”
1.2.2. „inovaţii”:

– „O să se topească, o să se meltească zăpada” (Antena 1, 25 octombrie) în loc de construcţia fără verbul inutil, suplimentar a se melti: „O să se topească zăpada”. 

– „Autorităţile din Italia sunt foarte retezante.” (Antena 1, 6 noiembrie) în loc de  „Autorităţile din Italia sunt intransigente.”

Dacă în primul exemplu, verbul a se melti este format de la engl. to melt „a se topi”, în al doilea exemplu, cuvântul retezant, inexistent în lexicul limbii române, poate fi pus în legătură cu locuţiunea verbală a i-o reteza (cuiva).

– „şi-a probat talentul de vitezist şi pe două roţi” (TVR 2, 6 noiembrie)

– „cu privire la sexoşenia lui Cioacă” (Antena 3, 23 octombrie)

– „Uită-te la emisiunea unui nord-vestist” (Antena 1, 16 octombrie)
– „Când îi văd pe toţi asfaltagiii ăştia!” (Antena 1, 20 octombrie)

De multe ori, creaţiile personale sunt marcate stilistic, pentru a realiza o exprimare „mai altfel”, pentru a da expresivitate unei formulări, pentru a spune un lucru într-un mod mai sugestiv sau mai învăluit. 

2. În funcţie de cauzele apariţiei greşelilor, distingem următoarele tipuri:

2.1. Greşeli cauzate de necunoaşterea sensului unor cuvinte, în special al neologismelor,

Din cauza necunoaşterii sensului unor cuvinte, a neglijenţei în exprimare sau a „modei” lingvistice, acestea sunt utilizate adesea în contexte neadecvate.

În această situaţie se află cuvântului hit care înseamnă „şlagăr” (cf. DEX) din următorul exemplu:

– „Un mare hit sunt pantofii de inspiraţie masculină.” (Antena 3, 27 octombrie) 

Din componenţa semantică a cuvântului hit s-a păstrat numai caracteristica „modă”, care explică utilizarea acestuia într-un astfel de context.

Din cauza necunoaşterii sensului verbului nereflexiv a servi („Tranz. A pune, a aduce la masă mâncare, băutură etc. # A prezenta cuiva o mâncare ca să ia din ea, a trata pe cineva cu ceva; a da să mănânce.” – DEX) şi a reflexivului a se servi („Refl. A lua să mănânce sau să bea.” – DEX), apare frecvent prima formă în locul celei din urmă:

– „o serviţi [plăcinta] împreună cu bunii voştri prieteni” (PRO TV, 25 noiembrie)

– „mai serviţi o cafeluţă” (PRO TV, 23 octombrie)

Verbul a se întâmpla se întâlneşte în numeroase contexte, această extindere a utilizării lui nefiind justificată şi deci nici recomandabilă. Astfel, a se întâmpla apare în locul lui:

– a se produce
„Ai observat câte filme cu pinguini s-au întâmplat după?” (TVR Cultural, 7 noiembrie) 
– a se desfăşura 

„Se-ntâmplă ancheta, tocmai ce se-ntâmplă ancheta.” (Antena 3, 19 octombrie)

– a fi

„Asta [vremea bună] s-a întâmplat mai ales în...” (Prima TV, 13 octombrie)

– a avea loc/a fi 

„Se-ntâmplă o mare petrecere „Cargo”.” (InfoPro, 20 octombrie)

„S-a întâmplat această decernare de premii.” (PRO TV, 5 noiembrie)

Verbul a (se) escalada, ca şi a se întâmpla, apare cu frecvenţă de clişeu (probabil, graţie „rezonanţei“ lui savante), uneori făcând enunţurile neclare, alteori înlocuind un cuvânt simţit ca „prea comun”:  


–„că s-a escaladat pe scara asta aproape de dorinţa mea” (Antena 3, 23 octombrie)


–„Am avut un conflict escaladat între sindicate şi...” (Antena 3, 19 octombrie)


–„Scandalul dintre... a escaladat luni.” (Antena 3, 19 octombrie)


–„adăpost de escaladarea preţului” (Antena 3, 19 octombrie). 

De asemenea, din cauza necunoaşterii formei fixe a unor locuţiuni verbale, se intervine în structura acestora (fără a avea însă intenţia de sporire a expresivităţii):


– „[copiii] şi-ar da frâu liber aventurii şi dorului de a se bate pe culoare” (InfoPro, 19 octombrie)


Locuţiunea verbală corectă este, conform DEX, a da (cuiva sau la ceva) frâu liber = a lăsa în voie, nu a-şi da frâu liber. (Substantivele aventurii şi dorului sunt folosite forţat în acest context.)


–  „nu mai sunt în putere, fizică, de a lua de la capăt” (Antena 3, 17 octombrie) în loc de „nu mai sunt în putere, fizic,/nu mai am puterea fizică de a o lua de la capăt“


Substantivul putere face parte dintr-o locuţiune verbală (a fi în putere) şi nu poate primi o determinare, o calificare adjectivală, chiar dacă este incidentă. Expresia adecvată contextual este a o lua de la capăt, nu a lua de la capăt (care nu mai este urmată de nicio precizare: a lua de la capăt ceva).


–  „având de luat o revanşă” (Antena 3, 25 octombrie) în loc de „trebuind să-şi ia revanşa“

2.2. Greşeli ce reprezintă pleonasme frapante. Asocierea frecventă a unor cuvinte care au acelaşi sens nu mai este simţită ca pleonasm, nu este supărătoare pentru vorbitor din cauza faptului că structura s-a fixat şi s-a uzat. Vorbitorul simte că este insuficient un singur cuvânt pentru redarea unei idei şi atunci o „întăreşte”, adesea fără a fi atent la sensul cuvintelor folosite.

În exemplul următor, nu se cunoaşte etimologia cuvântului procent, care are în structura sa prepoziţia latinească pro „pentru” şi numeralul centum „o sută”. Aşadar, repetarea lui „sută” constituie un pleonasm:
– „Reprezintă un procent de până la 25 la sută.” (Realitatea TV, 18 octombrie)

În aceeaşi categorie, se înscrie asocierea verbului a termina cu englezismul happy-end, care înseamnă „sfârşit fericit”:

– „Se termină cu happy-end.” (B1TV, 28 octombrie)

Din punct de vedere pragmatic, pleonasmul se explică prin faptul că acela care îl foloseşte intenţionează să fie mai explicit, să întărească o idee. 

Exemplele următoare sunt relevante:

– „Rămâneţi cu Televiziunea Română în continuare!” (TVR1, 20 noiembrie)

– „vremea de afară” (Realitatea TV, 22 octombrie)

– „dacă n-or fi intemperii pe afară” (PRO TV, 4 noiembrie)

– „veşti noi” (PRO TV, 17 noiembrie)

– „O papiotă de aţă” (Radio 21, 31 octombrie) 

– „marea majoritate a bulgarilor” (Radio România Actualităţi, 17 noiembrie)

– „Drept pentru care l-am invitat la primul subiect” (Realitatea TV, 9 noiembrie)

– „grăbiţi-vă repede” (Antena 3, 3 noiembrie)
– „O rotiţă care (…) să-şi aducă aportul” (Antena 1, 16 octombrie) 

– „Bine v-am regăsit din nou la ediţia specială a emisiunii noastre!” (OTV, 28 octombrie)

– „Mă sunau să mă întorc înapoi să văd despre ce e vorba” (OTV, 18 noiembrie)

2.3. Greşeli cauzate de asemănările formale dintre cuvinte.

De exemplu, argumentaţie apare în locul lui argument:

– „Una dintre argumentaţiile de bază ale preşedintelui a fost tocmai aceea că... pentru a nu se cheltui bani.” (Antena 3, 23 octombrie)

2.4. Greşeli care se explică prin calc din engleză:


–  „o adevărată relocare dinspre Marea Neagră spre Costa Rica” (TVR 2, 17 noiembrie)


Verbul a reloca şi substantivul relocare nu sunt înregistrate în dicţionarele româneşti (consultate); probabil că este o adaptare a engl. relocation (se referă la mutarea unui număr mai mare de persoane).

2.5. Greşeli cauzate de neînţelegerea sau neconştientizarea structurii cuvintelor (a formării lor):

Substantivul preşedinţie este format de la preşedinte, prin urmare, trebuie să apară litera i în structura cuvântului derivat:

– „Din momentul în care legea a ajuns la preşedenţie, şeful statului...” (OTV, 30 octombrie).
2.6. Greşeli care sunt rezultatul unor suprapuneri de cuvinte sau de construcţii. 

Următoarea construcţie se explică prin suprapunerea mentală a două construcţii: a obţine o diplomă şi a absolvi un masterat:
– „Tot aici a obţinut un master pentru…” (TVR Cultural, 16 octombrie)

Exemplul conţinând structura ocupă un rol se explică tot printr-o suprapunere mentală a două structuri (frazelogice): a juca un rol şi a ocupa un loc: 

– „Mânăstirea Neamţ ocupă un rol cu totul deosebit”

În această categorie, intră şi forma nevoios, apărută prin suprapunerea lui nevoiaş cu anevoios:

– „În Bulgaria sunt mii de copii nevoioşi.” (TVR2, 16 noiembrie).
2.7. Greşeli reprezentând creaţii nejustificate

Uneori, se creează cuvinte acolo unde nu este nevoie. Cuvintele respective nu sunt înregistrate în dicţionare. Astfel, apare cuvântul respectabilitate în locul cuvântului respect:

– „obţinerii unei false respectabilităţi” (Acasă TV, 6 noiembrie) 

Nici cuvântul capabilitate nu este consemnat în dicţionarele curente ale limbii române. În următoarea construcţie, trebuia evitat acest cuvânt:

– „Sigur că  trăiesc o minimă satisfacţie atunci când  văd că aproape toată lumea şi-a dat seama despre domnul Cioroianu şi capabilităţile sale.”; corect: „Sigur că  trăiesc o minimă satisfacţie atunci când  văd că aproape toată lumea şi-a dat seama de domnul Cioroianu şi de ce este capabil domnul Cioroianu.”

Justificarea unor creaţii noi trebuie să aibă întotdeauna în vedere utilitatea lor. Cuvintele inexistente pentru a exprima un lucru sau o nuanţă de sens au şanse să se fixeze în lexicul unei limbi, altfel, nu.

2.8. Greşeli cauzate de „atracţia semantică”

Cuvinte din aceeaşi sferă semantică ameninţă să apară uneori în locul altora înrudite. Astfel, înregistrăm cuvântul diagnostic în loc de bolnav, a absolvi în loc de a trece/a susţine (un examen), a completa în loc de a adăuga:

– „Mii de cazuri şi de diagnostice se luptă cu moartea.” (OTV, 15 noiembrie)

– „elevii care nu au absolvit... examenele de capacitate” (Antena 3, 27 octombrie)

– „Aş mai vrea să completez faptul că…” (Radio România Actualităţi, 5 noiembrie) 

3. Dintre greşelile menţionate la punctele anterioare, unele pot fi considerate grave, altele sunt oarecum „scuzabile”.

Dintre cele grave, menţionăm greşelile datorate neînţelegerii sensului unor cuvinte, ca şi neînţelegerii structurii unui cuvânt (a modului de formare). În aceeaşi categorie, poate intra pleonasmul frapant.

Utilizarea unor cuvinte englezeşti nu reprezintă propriu-zis greşeli. Totuşi, o astfel de utilizare nu este recomandabilă acolo unde există un echivalent în română. De exemplu, în următoarea construcţie, în locul cuvântului slow se putea folosi foarte bine românescul lent:

– „în categoria asta, a pieselor mai slow” (Kiss FM, 21 octombrie)

În locul engl. sit-in, ar fi trebuit utilizat românescul demonstraţie:

– „A organizat... un sit-in în faţa ambasadei.” (Antena 3, 3 noiembrie)

Desigur că utilizarea unor cuvinte englezeşti se explică, pe de o parte, prin dorinţa vorbitorului de a impresiona, de a arăta că este cunoscător al unei limbi străine, pe de altă parte, pentru a atrage atenţia, pentru a da colorit mesajului. Snobismul unor astfel de utilizări nu ar trebui încurajat, deoarece există riscul ca receptorul să nu înţeleagă mesajul transmis.

Foarte probabil, cei mai mulţi vorbitori de limba română nu cunosc sensurile cuvintelor asist şi device din următoarele exemple:

– „cinci asisturi” (Prima TV, 7 noiembrie)

– „Am realizat că e nevoie de toate device-urile şi de toate minunăţiile” (InfoPro, 31 decembrie).
Cuvântul englezesc asist înseamnă „o activitate prin care un jucător ajută alt jucător din echipa lui ca să înscrie un gol sau ca să câştige un punct”, iar device (din seria lui gadget) „dispozitiv, aparat, mecanism, sistem”.
VI. STILISTICĂ ŞI PRAGMATICĂ

În plan discursiv, stilistic şi pragmatic, nu este vorba de greşeli propriu-zise, ci de abateri de la un ideal de claritate, proprietate şi adecvare a limbajului. 


1. Excesul de elemente colocvial-argotice 


Folosirea elementelor colocvial-argotice intră în formula unor emisiuni (de divertisment) sau caracterizează stilul - de o expresivitate populară marcată - al unor colaboratori. E însă nerecomandabilă folosirea lor în exces şi mai ales în contexte nepotrivite (de exemplu în emisiuni de ştiri şi în comentarii politice), chiar dacă sunt însoţite de formule de scuză sau de mărci ale ironiei: 


- „i-a dat în bot, iertată fie-mi expresia” (Antena 3, I. Cristoiu)  


 „Iar la întrebarea asta, cea mai penală, ca să zic aşa” - (TVR 2, 22.XI. 2007) 

Au fost înregistrate (destul de rar) cuvinte marcat vulgare:

– „o curviştină mică pusă pe interes” (Prima TV, 21.X.2007)

- “Nici nu mai sunt vreun pulifrici de-ăsta” (Antena 1, 25.X.2007).


- “Băi pupincuristule, băi băiatule!” /Antena 1, 16.XI.2007)

Mai frecvente sunt argotismele a căror vulgaritate este aluzivă; în această situaţie sunt mai ales construcţiile eliptice şi ambigue cu verbele a pune, a lua, a da, a face etc.:

- „Să nu  mai umbli cu maşina murdară că am pus-o” (31.10.2007. ProFM)

- „Cred că dacă era Cristina acum în Italia, cred că şi-o lua” (8.11.2007, ProFM)

- „Am auzit  că în seara asta  o româncă şi-a mai luat-o în metroul din Milano” (OTV, 7.11.2007)


- „În ideea că n-au reuşit să ne-o tragă” (OTV 18.11)

- „Conducerea le-a dat ceasuri Cartier la tot cartierul” (26.10.2007, ProFM)


- „Pe voi vă cam freacă grija despre emigranţii români” (Antena1, 6.11.2007)


Argotismele sunt folosite uneori în comentarii politice, coborând foarte mult nivelul discursului:


- „Politicienii sunt de gaşcă, sunt borfaşi” (ProFM, 8.11.2007) 

– „preşedintele... e un şmenar politic” (Antena 3, 23 octombrie)


- „Foarte tare, Patriarhul ăsta, mânca-ţi-aş, cum ştie el să...” (KissFM 20.XI. 2007)

sau chiar în prezentarea ştirilor şi a anchetelor:


- “cei trei pugilişti români suspectaţi că ar fi pus mâna la Chicago” (TVR2 5.XI.2007)


- „Dacă e moartă, cine i-a făcut felul?” (OTV, 15.XI.2007) 


Cele mai multe elemente familiar-argotice şi vulgare au fost înregistrate la posturile de televiziune OTV şi Antena1 (emisiunea lui Mircea Badea):


- „Ia să mă dau eu grande” (OTV, 2.XI.2007).


- „Scoate ceva din buzunar ce zice Mihaela că clar, soto, era  un cuţit” (OTV 18.XI.2007) 


- „I-a pupat pe băscălie?” (Antena1, 23.X.2007).


- „s-a inflamat orezul, grişul în el?” (Antena 1, 6.XI.2007)


- „a început să crească în steaua lui de smârdoi politic” (Antena 1, 31.X.2007) etc.
Alte exemple sunt: bazat, abureală (OTV), dilimac, ciumpalac, naşpa, meclă, dudă, din părţi, vrăjeală, a se oftica, pauza lui peşte (Antena1), - ţoale (Antena3), fâţă, ţeapă, borfaşi, beton (ProFM), bulău (InfoPro, 19 octombrie) etc.

Regretabilă este şi violenţa pe care unele elemente familiar-argotice o aduc în discurs, prin includerea lor în acte (fie şi pe jumătate glumeţe) de ameninţare, insultă:


- „Dacă nu mai am timp suficient îţi crăp capul cu lopata” (Antena 1, 27.X.2007)


- „Ei credeau că eu o să stau cu mâinile în buzunar ca ei să mă porcăie pe mine” (OTV 18.11)


- „Ideea este, până se deschide jegul ăsta de.....site” (Antena1, 6.XI.2007)

2. Stilul „relaxat”

Anumite abateri morfo-sintactice şi lexicale discutate în capitolele anterioare au şi relevanţă stilistică, pentru că aparţin registrului popular şi familiar, comunicării „relaxate”, indidferente faţă de normă. 


De exemplu, o serie de construcţii cu pronumele reflexiv (a se râde, a se merita, a se risca) sunt stridente stilistic, marcînd un nivel suburban de comunicare (folosit involuntar sau cu intenţie umoristică):

- „Mă râd  de leşin aici că văd o poză în Gardianul” (Antena 1, 10.XI.2007)

- „s-au meritat cele 557 de minute” (Prima TV, 24.XI.2007)

- „mă risc” (ProFM), ”vă conversaţi” (18.11.2007, ProFM); „să ne mai râdem un pic” 
(Radio 21, 20.11.2007) etc.


Indicii ale unui stil colocvial neglijent sunt şi anumiţi conectori discursivi
-  „în plus de asta” (Antena3) - , ca şi extinderea – deja discutată – a folosirii prepoziţiei pe.


Aceluiaşi registru îi aparţin formulele de desemnare şi de adresare ireverenţioase (Răduleasca, Băselu) sau stângace:


- „Domnu’ soţ, e adevărat că Elodia e la dumneavoastră la nuntă?” (OTV, 9.11)


3. Alte excese stilistice sunt:

a. utilizarea ununi stil preţios, artificial, în care cuvintele comune, din lexicul fundamental, sunt înlocuite cu sinonime culte, cu împrumuturi mai mult sau mai puţin recente:

- „Revenind la acest moment terminus al vieţii Elodiei” (OTV, 15.XI).

Substituţia este şocantă mai ales când se prduce în locuţiuni şi expresii relativ stabile:


- „Simona Senzual speră că după ce va lua final tămbălăul...” (Acasă, 24.X.2007).


Recursul adesea nejustifcat la termenul locaţie (vezi supra) poate intra în aceeaşi categorie de fenomene;
b. stilul „telegrafic”, administrativ (manifestat prin juxtapunerea unor substantive şi grupuri nominale – “iubitoare animale”, “preşedinte Patronatul Naţional al Viei şi al Vinului”, pentru care vezi supra).
c. folosirea clişeelor (la nivel de.../ la nivelul..., vizavi de etc.):

- „şi la noi în ţară, la  nivelul zilei de mâine, vor începe ploile” (Antena 3, 3.XI.2007)


- „la nivelul zilei de marţi” (Antena 3, 3.XI.2007)


- „mai avem de învăţat la nivel de suporteri” (B1 TV, 22.X. 2007)

d. repetiţiile involuntare; cacofoniile (vezi supra).
